24 ноябрда бошланадиган 24-тур нимаси билан фарқ қилади? – O'zbekiston Milliy paralimpiya qo'mitasi\nЯна учта турдан кейин Coca-Cola Суперлига манзилига етиб келади. Ўтган турда “Пахтакор” расман Ўзбекистон чемпионига айланди. Чемпионатга бўлган қизиқиш балки янада пасайгандир-а, чунки чемпион номи аниқ, аслида-ку, бу кутилган жараён эди. Негаки, “Пахтакор” бошқалардан яққол кучли эканлигини ҳамма билиб турганди.\nЭнди асосан қолган ўринлар учун курашга эътибор қаратилади. Масалан, иккинчи ва учинчи ўрин эгалари ким бўлади? Суперлигани ким тарк этади? Қолганларнинг ўзига яраша мақсади бор. 24-тур бир қатор жиддий учрашувларни тақдим этади.\n24 ноябрь (сешанба)\n“Машъал” – “Навбаҳор”\n24-турни бошлаб берадиган “Машъал” ҳамда “Навбаҳор” ўртасидаги беллашув ўзига хос қарама-қаршиликдир. Иккала жамоани 13 очко ажратиб турибди. Лекин “Машъал” чемпионатимизда 9 та турдан бери ғалаба нималигини билмай келмоқда. Қолаверса, бу клубни молиявий муаммолар ҳам қуршаб олганини биласиз. Навбатдаги беллашувда ҳам муборакликларни яна бир жиддий синов кутяпти. Улар Муборакда “Навбаҳор”ни мағлуб этишга қодирми, деган ҳақли савол пайдо бўляпти. Мабодо, уларнинг ўзаро ўйинлар статистикасига кўз югиртирсак, кучлар борасида катта фарқ йўқ. 35 та беллашувда “Машъал” 15 маротаба ютган, “Навбаҳор”да эса 13 та ғалаба бор. 7 та баҳсда дуранг кузатилган. Ёдингизда бўлса, биринчи даврада Тошкентда марказлашган ҳолда ўтказилган баҳсда “Машъал” “Навбаҳор” мезбонлиги остидаги ўйинда Самандар Шукуруллаевнинг голи эвазига муборакликларга уч очкони тақдим этганди. Лекин наманганликлар учун Муборакдаги стадион бир мунча ноқулай ҳам ҳисобланишини унутмаслик керак. Чунки 2004 йилда “Навбаҳор” “Машъал”нинг майдонидан ғалаба билан қайтган. Шундан бери асосан мезбонларнинг қўли баланд келмоқда. Бу ўйинни кузатиш янада қизиқ бўлишига ишонамиз.\nАГМК – “Андижон”\nИккала клубнинг мақсадлари турлича. АГМК совринли ўринлар учун курашяпти, “Андижон” бўлса, Суперлигада жон сақлаб қолиш илинжида юрибди. Демакки, ҳар иккисига ҳам ғалаба ниҳоятда зарур. Устига-устак олмалиқликлар тўртта турдан бери ютқазишяпти. Кўпчилик эса 24-турга келиб АГМКнинг мағлубиятли сериясига барҳам берилишини кутмоқда. Бу борада рақибни кучига тўғри баҳо бериш ҳам керак. Буни эса Миржалол Қосимов жуда яхши тушуниб турибди. Чунки олдинги тўртта учрашувдаги мағлубиятлар бунга сабаб бўлиши тайин. “Андижон” ҳам бурилиш нуқтасида турибди. Отабек Ғуломхўжаев бош мураббийликка келгач, ўтган турдаги дебютида “Машъал” мағлуб этилди. Эндиги навбат эса АГМКга қарши. Балки сафардаги ўйинда “Андижон” учун дуранг ҳам ғалабага тенг баҳоланса керак. Қолганини эса вақт кўрсатади.\n“Қизилқум” – “Металлург”\nБиринчи даврадаги учрашувда “Қизилқум” 1:2 ҳисобида ғалаба қозонган. Бир қарашда бир-бирига мос ва муносиб рақиблар тўқнашувидек кўриняпти. Лекин майдонда ҳамма нарса бўлиши мумкин. Шунинг учун ўйиндан аввал қандай ҳисоб қайд этилишини айтиш қийин. Ўзаро учрашувларида ҳам гоҳ “Қизилқум”, гоҳ “Металлург” ютади, иккаласи бир-бирига қулай рақиб. Фикримизни исботи учун бу клубларнинг ўйинлар тарихига қарасак, 41 та тўқнашувнинг 16 тасида “Қизилқум” ва 14 тасида “Металлург” ютганини кўриш мумкин. 11 марта эса дуранг кузатилган. Бундай жамоалар иштирокидаги беллашувда исталган натижа рўй бериши мумкин.\n25 ноябрь (чоршанба)\n“Насаф” – “Пахтакор”\nБу жамоаларнинг тўқнашувлари ўзига хос тарих. Лекин бу сафаргисини аҳамияти олдингиларидек катта таъсирга эгами, деган савол туғилади. Сабабини ўзингиз тушуниб турибсиз, “Пахтакор” ўтган турда чемпионликни расмийлиштириб қўйди. Энди улар мағлубиятга учраса ҳам бу қўрқинлик эмас. “Насаф” эса иккинчи ўрин учун АГМК билан жиддий курашяпти. Вазиятдан келиб чиқадиган бўлсак, Арвеладзега нисбатан Бердиевга уч очко сув ва ҳаводек керак. “Насаф” 2017 йили ўзининг ажойиб таркиби билан “Пахтакор”ни 4:0 ҳисобида тор-мор келтирганини яхши биласиз. Шундан сўнг, “Пахтакор” “Насаф” етакчиларини ўзига оғдириб олди. Натижада шу пайтгача Шота Арвеладзе жамоасининг қўли баланд келмоқда. Лекин бу сафарги тўқнашув бошқача бўлиши кутиляпти.\n“Қўқон-1912” – “Локомотив”\nҚўқонда яхши ўйин бўлишига ишонамиз. Бу йил Бахтиёр Ашурматов бошчилигидаги “Қўқон-1912” жанговор жамоа сифатида таассурот қолдиряпти. Эсласангиз, биринчи даврада қўқонликлар илк бор “Локо” устидан ғалаба қозонишга муваффақ бўлганди. Одатда турнир жадвалида “Локомотив”нинг “Қўқон-1912”дан доим юқорида туришига кўникиб қолгандик. Лекин бу йил вазият бошқача. Мусобақа жадвалида қўқонликлар 5-ўринда, “Локомотив” эса 9-поғонада жойлашиб турибди. Ашурматов жамоасида эса назарий жиҳатдан кучли учликка кириш учун имконият бор ва улар шу мақсад йўлида охиригача курашяпти. “Локомотив” билан ўйин эса қўқонликлар учун катта аҳамият касб этади. Ҳали ўз уйида бу рақибини мағлуб эта олмагани боис бу ёқимсиз анъанага барҳам бермоқчи. Қолаверса, “Локомотив”да ишлаётган Тимур Кападзе ўтган мавсумда “Қўқон-1912”да фаолият олиб борган ва собиқ клубини яхши билади. Умуман айтганда, бу жуда қизиқарли ўйин бўлиши кутилмоқда.\n“Сурхон” – “Бухоро”\nБу ўйинга аутсайдерлар ўртасидаги тўқнашув деб ном берсак ҳам ярашади. Сабаби ўзингизга аён, “Бухоро” 13 очко билан охирги ўринда, “Сурхон” эса 16 очко тўплаб 13-ўринда. Бир-бири билан ёнма-ён бормоқда. Уларнинг мақсади битта: Суперлигада жон сақлаш. Шундай экан, бу уч эмас, балки олти очколик ўйинга айланиши шубҳасиз. Ғалаба сув ва ҳаводек зарур эканини жамоалар яхши тушуниб турибди. Биринчи даврада термизликларнинг қўпол хатоси туфайли “Бухоро” автогол эвазига ҳозиргача ягона бўлиб турган ғалабасини қўлга киритганди. Агар Жамшид Саидов жамоаси ютқазса, яна бир қадам орқага чекинган бўлиб қолади. Шу боис “Бухоро” қандай бўлмасин ютишга мажбур. Аммо таркиб жиҳатидан “Сурхон” тажрибалироқ. Лекин ўзаро беллашувларда бухороликлар устун. 27 та ўйиннинг 16 тасида ғолиб бўлган, “Сурхон”нинг ҳисобида 7 та ғалаба ва 4 та дуранг. Лекин бу статистика “Бухоро”га ёрдам бермаслиги тайин, ҳаммаси 25 ноябрь куни майдонда ҳал бўлади.\n“Бунёдкор” – “Сўғдиёна”\nБиринчи даврадаги учрашув жанговор дуранг билан тугаганди – 3:3. Лекин жиззахликлар учун “Бунёдкор” анча жиддий ва ноқулай. Шу пайтгача фақат икки марта “Бунёдкор” мағлуб этилган. 2019 ва 2015 йилги мавсумларда Жиззахдаги баҳсда 2:1 ҳисобларида ютган. 15 та баҳсда “Бунёдкор”нинг қўли баланд келган ва 4 та учрашувда кучлар тенг келган. Қизиғи, иккала клуб ҳам “Пахтакор”ни мағлуб этишнинг уддасидан чиқишган. Ўтган турда эса “Сўғдиёна” “Насаф”ни мағлуб эта олди. Ушбу клубларни беш очко ажратиб турибди. Вадим Абрамов жамоаси учинчи ўринга илашиб қолиш учун охиригача курашиши тайин. “Сўғдиёна”ни 5-ўриндан тўрт очко жаратиб турибди. Ўтган йили 4-ўринни эгаллаганини ҳисобга олсак, жиззахликлар имкони қадар ўша натижасини такрорлашга уриниб кўряпти. Лекин Бақоев жамоаси “Бунёдкор”га қарши эҳтиёткор бўлиб тўп суриши мумкин, чунки “Бунёдкор” кўпинча таваккалона тарзда ҳужумкорликни ёқтиради. Аммо баъзида уларнинг бу ҳаракати зиёнига ҳам ишлайди.\nАГМК — «Андижон»: Превью\nShoshiling, OAV xodimlari oʻrtasidagi “Doʻstlik spartakiadasi” musobaqasiga talabnomalar taqdim etish boshlandi


Ўзини сийлаган адиб – Сурхон тонги\nБош саҳифа / Адабиёт / Ўзини сийлаган адиб\nДекабр 2, 2017\tАдабиёт Изоҳ қолдириш 455 Кўрилди\nИжодкорнинг кимлиги, нимага қодирлиги, тафаккур сарҳадларини у ёзган асар билан белгилаш мумкин. Аслида, ижодкорнинг савияси у яратган битикдан юқори бўлмайди.\nБиз, Нарзулла Орипов билан 1985 йил бир ижодий учрашув туфайли танишганмиз. Сўнг у киши таҳририятга бир туркум кичик ҳангома ва ҳажвияларини олиб келди. Ўша пайтларда кўпчиликка маъқул бўлган “Табассум бекати” деб номланган муаллифлик саҳифамга сўз боши билан бердим. Унда ижодкорга нисбатан “қувноқ қитмир” деган иборани ишлатгандим. Бу нарсани эслашдан мақсад, комиклик, ҳажвга мойиллик у кишининг табиатида, дангал айтганда, қонида бор. Ҳар ким ҳам ҳажвий асар ёза олмайди. С. Айнийнинг “Қори ишкамба”сини, Бальзакнинг “Сағри тери тилсими”ни, Ғ. Ғуломнинг “Шумбола”сини, М. Муҳаммад Дўстнинг “Галатепага қайтиш”, Гоголнинг “Ревизор”ини эсланг. Сатира ва юмор ҳаётда ва адабиётда қандай қудратга эга эканлигига имон келтирасиз.\nАсар қаҳрамонларида ён-атрофингиздаги ўнлаб нусхаларнинг хатти-ҳаракати, феъли, афт-ангори ва шаклу шамойилини кўрасиз. Демак, ҳажв, юмор, хандалар, афанди, минатюралар, латифалар тўғридан-тўғри ҳаётдан – халқдан олиниб, адабий сайқал берилиб, яна халққа тақдим этилиши бу жанрнинг имкониятлари чексизлигини, халқчиллигини ва боқийлигини исботловчи манба ҳамда далилдир.\nАна шу йўлда ярим асрдан буён қалам тебратаётган ёзувчи ўз мухлисларига янги совға тайёрлади. Яқинда, Тошкентдаги “Наврўз“ нашриётида ижодкорнинг 70 йиллик юбилейи муносабати билан “Яхшилик-кўнгил гавҳари“ деб номланган сайланмаси чоп этилди. Сайланмага шоирлардан Мирза Кенжабек, Болта Ёриев ҳамда носир Шойиб Бўтаевлар сўз боши битишган.\nКитоб 5 фаслга бўлинган. Биринчи фаслда турли йилларда ёзилган тўртликлар, иккинчи фаслда болаларга аталган шеърлар, “Она розилиги”, “Сино”, “Жўмардлик” каби достонлари, кейингисида эса ҳажвия ва ҳангомалари киритилган. Китобнинг сўнгги фаслида болалик, ўсмирлик даври, синфдош дўстлари, қишлоқдошлари, воҳанинг таниқли инсонлари, Б. Алламуродов, Э. Тожиев, Н. Нуралиев, З. Чориев, Ҳ. Кичкилов, Қ. Амирқулов, С. Аҳмедов каби инсонлар ҳақидаги мақолалар жой олган.\nАдиб 1947 йилда Бойсун туманининг Қўрғонча қишлоғида таваллуд топган. Низомий номидаги Тошкент давлат педогогика институтининг филология факультетини тугатган. Узоқ йиллар ТерДУ да ёшларга фалсафа фанидан сабоқ берган. Кўплаб шогирдлар етиштирган фидойи мураббий ва устоздир.\nЎндан ортиқ китоблар муаллифи бўлган файласуф олим, ҳажвчи ва шоирнинг ушбу сайланмаси адабиёт ихлосмандларига муносиб туҳфа бўлади, деган умиддамиз. Яна вақт ва халқ деган улуғ ҳакам бор, сўнгги сўзни эса улар айтади.\nОлдинги Шоҳсупага ғолиблар чиқади\nКейинги Меҳр-мурувват кўрсатайлик!


Сергей Брин ва Илон Маск фестиваль-шаҳар қуришлари мумкин\n19:53 / 01.09.2015\nGoogle асосчиларидан бири Сергей Брин ва Tesla компаниясининг бош директори Илон Маск АҚШнинг Невада штатида йил бўйи “Ёнаётган одам” (Burning Man) фестивали бўлиб ўтадиган шаҳар яратишлари мумкин, деб хабар бермоқда New York Magazine нашри.\nАрхитекторлардан бири “Ёнаётган одам”га бағишланган шаҳарни барпо этиш бўйича режани яратди ва бу режани амалга ошириш учун сармоячилар изламоқда. Фестиваль таъсисчиларидан бири Уил Рожерснинг айтишича, “технологик титанлар” “жамиятда тажриба” яратиш борасида ўз қарашлари билан бўлишдилар.\nГаплар бўйича, ўтган йили Брин ва Маск фестивалда махсус экскурсияга ташриф буюришган. Рожерс “титанлар” номини ошкор этмади, бироқ Маск ва Брин лойиҳага сармоя киритишлари эҳтимолини инкор этмади.\nМаълумот учун, “Burning Man” ҳар йили Невада штатида, Блэк-Рок чўлида 8 саккиз кун давом этадиган фестиваль бўлиб, августнинг охирги душанбасидан бошланади.


Нима учун йил фасллари ўзгаради? | Megadunyo.UZ\nНима учун йил фасллари ўзгаради?\nБир йилда Ер сайёраси Қуёш атрофида деярли миллиард километр масофани ўтади.\nЕр ўқи орбитага нисбатан бироз қияроқ жойлашган. Шу туфайли Қуёш йил мобайнида Шимолий ва Жанубий яримшарларни турли куч билан иситади. Бизнинг кенгликларимизда тўрт фасл (баҳор, ёз, куз, қиш) нинг мавжудлигига асосий сабаб ана шу.\nҚиш. Қиш –йилнинг энг совуқ фасли. У қишки қуёш туриши куни, яъни 22-декабрдан бошланади. Ана шу кун – йилнинг энг қисқа куни. Шу кундан бошлаб кунлар бoрган сари узайиб боради. Қишда кўп дарахтлар ўсишдан тўхтайди, баъзи ҳайвонлар (масалан, айиқ) уйқуга киради.\nБаҳор. Астрономия календари бўйича баҳор 20 мартдан бошланади. Ана шу куни кечаси билан кундузи тенглашади ва кеча-кундуз тенглиги деб аталади. Сўнгра кунлар аста-секин узая боради, ҳаво иссиқлашади. Ўсимликлар уйғона бошлайди ва гуллайди.\nЁз. Ёз 21-июндан бошланади. Шимолий яримшарда бу кун йилнинг энг узун куни ҳисобланади, у 16 соатча давом этади. Бу кун ёзги Қуёш туриши деб аталади. Шу куни ўзининг энг баланд ҳолатини эгаллайди. Ҳар йили 21-июндан бошлаб кунлар яна қисқара бoради. Бизнинг кенгликларимизда ёз ҳамма фасллардан иссиқроқ бўлади.\nКуз. Ҳар йили куз 23-сентабрдан бoшланади. Шу куни яна кеча-кундуз тенглиги юз беради, кейин ҳар куни тонг кечроқ отади, кечқурун вақтлироқ қоронғилашади. Шимолий яримшарда Қуёш нурлари бoрган сари қияроқ тушади, Ер сиртини деярли “сийпаб” ўтади. Ҳарорат пасаяди, дарахт барглари сарғайиб, тўкила бошлайди.\nЯпониялик аёлларга ажрашгандан сўнг дарҳол турмушга чиқишга рухсат берилди\nФутбол юлдузи Неймар тўғрисида сиз билмаган 10 та факт\nАмерикалик аёл 13 марта ўғил фарзандни дунёга келтирди


Руқя: Қуръон билан даволаш » O'zbekiston musulmonlar idorasi Qashqadaryo viloyati vakilligi rasmiy sayti\nРуқя: Қуръон билан даволаш\n31-08-2021, 10:50 57 Ўқиш режими + -\nРуқя – турли ёмонликлардан паноҳ сўраб, шунингдек, оғриқ, қўрқинч, шайтон ва сеҳрдан тузалишни сўраб ўқиладиган зикрлар. Буларни ўқиб дам солиш ҳам руқя дейилади.\nБухорий ва бошқа имомлар Оиша розияллоҳу анҳодан ривоят қилишади:\n«Расулуллоҳ соллаллоҳу алайҳи васаллам бирор киши хаста бўлиб қолса, муъаввизотлар (Фалақ ва Наас суралари) билан дам солардилар».\nБухорий, Муслим ва бошқалар Абу Саъид Худрий розияллоҳу анҳудан ривоят қилишади:\n«Юришлардан бирида (бир жойда дам олгани) тушдик. Бир жория келиб, «Қабиламиз бошлиғини чаён чақиб олди. Эркакларимиз йўқ. Ичингизда дам соладиган одам борми?» деди. Бир киши туриб, у билан бирга кетди. Биз унинг дам солишини билмас эдик. У дам солган эди, (қабила бошлиғи) тузалиб қолиб, унга ўттизта қўй (беришни) буюрди, бизларга сут улашди. У қайтгач, «Дам солишни яхши биласанми? (ёки «Дам солиб юрармидинг?») дедик. У: «Йўқ, Уммул‑китоб (Фотиҳа сураси) билан дам солдим, холос», деди. «Набий соллаллоҳу алайҳи васалламга боргунимизча (ёки сўрагунимизча) ҳеч нима қилмай туринглар», дедик. Мадинага келгач, буни Набий солллаллоҳу алайҳи васалламга айтдик. У зот: «Унинг руқя эканини қаердан билибди? (Қўйларни)тақсимланглар, менга ҳам улуш ажратинглар», дедилар».\nШофеъий ва бошқалар ушбу ҳадисни далил қилиб, юқорида айтилганидек, Қуръон қироати эвазига ҳақ олиш жоиз дейишган. Уларнинг наздида таълим учун қироат қилиш билан даво учун қироат қилишнинг фарқи йўқ.


Бунда Хитой ва Гонконг бозорларида швейцар брендига нисбатан талабнинг тушиб кетиши муҳим омил бўлди. Шу каби салбий кўрсаткичлардан қутулиш мақсадида “банклар мамлакати”даги “TAG Heuer”, “Montblanc” ва “Breitling” соатсозлик компаниялари янги “ақлли” моделларни тақдим этишга киришди.\nЯпониянинг “Japan Airlines” авиакомпаниясига тегишли самолёт фавқулодда вазият туфайли Хоккайдо аэропортидан ҳавога кўтарила олмади.\nГап шундаки, лайнер учиш йўлакчасида парвозга тайёрланаётган пайтда унинг двигателида ёнғин келиб чиққан. Шу туфайли бошқа рейслар ҳам кечиктирилди. Хавфли ҳолат ўз вақтида бартараф этилди. “Boeing-737” бортидаги 165 йўловчи ва экипаж аъзолари жабрланмаган.\nАҚШнинг Сан-Фернандо шаҳрида “Metrolink” компаниясига тегишли йўловчи поезди автомобиль билан тўқнашиб кетди.\nАниқланишича, автоулов техник носозлик туфайли рельс устида туриб қолган эди. Воқеа пайтида унинг ичида ҳеч ким бўлмаган. Темир йўл транспортидаги 33 кишига психологик-тиббий ёрдам кўрсатилди.\nКўп функцияли технология\nХитойнинг “Huawei” компанияси ўзининг биринчи “Windows 10 — MateBook” планшет-трансформерини омма эътиборига ҳавола этди.\nУ ҳам мобиль қурилма, ҳам ноутбук сифатида қўлланилади. Ушбу восита дисплейи 12 дюйм бўлиб, қалинлиги 6,9 миллиметрга тенг. Батареяси видео тўхтовсиз кўрилганда 9, оддий дастурлардан фойдаланилганда 10 соатга етади. Шунингдек, унда “USB Type-C” порти ҳамда бармоқ излари учун сенсор мавжуд.\nСмартфон ёрдамида ўт олдирилади\nЖанубий Кореянинг “Samsung” компанияси Германиянинг “SAP” мутахассислари билан ҳамкорликда смартфонлар учун махсус илова дастури яратди.\nМазкур мобиль дастур ёрдамида масофадан туриб автомобилни ўт олдириш мумкин. Мана шундай инновация асосида ишлайдиган дастлабки “Seat Leon” (Испания) русумидаги автоулов куни кеча Барселонада бошланган “Mobile World Congress — 2016” кўргазмасида намойиш этилди.\nЭслатиб ўтамиз, мазкур форумда дунёнинг 200 та мамлакатидан икки мингга яқин компания соҳадаги энг сўнгги ишланмалари билан қатнашмоқда.\nПрофессионалларга рухсат бериладими?\nАнглияда Халқаро ҳаваскор боксчилар уюшмаси йиғилиши бўлиб ўтаяпти. Унда мазкур ташкилот раҳбарияти Олимпиада ўйинларида профессионал чарм қўлқоп усталари иштирокини тақиқлайдиган қоида бекор қилиниши мумкинлигини тасдиқлади.\nБу бўйича яқин орада қарор қабул қилиниши эҳтимоли бор. Агар шундай бўлса, келгуси Олимпия беллашувларида исталган профессионал боксчи ёши, тажрибасидан қатъи назар, қатнаша олади. Лекин у “Рио-де-Жанейро — 2016” мусобақаларига тааллуқли эмас.\nМазкур рукндаги бошқа мақолалар: « Муваффақиятлар омили\tЎсиш суръатлари паст »


Қамчи Кўлбаев Бишкекка келтирилди\n03 декабр 2020, Тошкент вақти: 05:19\nҚамчи Кўлбаев қирғиз расмийлари сўровига кўра Интерпол томонидан ҳам қидирилаётганди.\nШу йилнинг 8 декабр куни Қирғизистондаги жиноят олами лидерларидан бири Қамчибек Кўлбаев қирғиз чекистлари томонидан Дубайдан Бишкекка олиб келинган. Бу ҳақда Қирғизистон Давлат миллий хавфсизлик қўмитасининг жамоатчилик билан алоқалар бўлими маълумот тарқатди.\nКўлбаев Қирғизистон Жиноят кодекстининг 123-моддаси (одам ўғирлаганлик), 125-моддаси (ноқонуний равишда кишини озодликдан маҳрум қилганлик), 168-моддаси (талончилик), 231-моддаси (жиноий ташкилот тузганлик), 241-моддаси (ўқотар қурол, ўқ-дори, портловчи моддалар ва портлаш мосламаларини сотиб олганлик, сотганлик, сақлаганлик ёки ташиганлик), 247-моддаси (наркотик ва психотроп моддаларни тайёрлаганлик, сотиб олганлик, сақлаганлик, ташиганлик, сотганлик) ҳамда 341-моддасида (ҳокимият вакилига нисбатан куч қўллаганлик) кўзда тутилган жиноятларни амалга оширганликда айбланмоқда.\nАйни пайтда Қирғизистон Давлат миллий хавфсизлик қўмитасининг тергов ҳибсхонасида тутиб турилган Қамчи Кўлбаев иши бўйича тергов-тезкор тадбирлар олиб борилмоқда.\nАҚШ президенти Барак Обама томонидан “Дунёдаги энг йирик наркоқироллар” қора рўйхатига киритилган Кўлбаев 2006 йилдан бери Қирғизистондаги уюшган жиноий гуруҳларни бошқариб келаётгани айтилади.\nАйрим манбалар унинг 2010 йил ёзида Қирғизистон жанубида содир бўлган этник тўқнашувда ҳам фаол иштироки борлигини иддао қилиб келадилар.


Бош саҳифа Ўзбек насри онлайн антологияси Матлуба Юсуф Охун (1967)\nРубрика: Матлуба Юсуф Охун (1967)\nМатлуба Юсуф Охун 1967 йилда туғилган. Тошкент давлат университетининг (ҳозирги ЎзМУ) журналистика факультетини тугатган. “Оқ рўмол” номли қисса ва ҳикоялар тўплами нашр қилинган. Айни пайтда Андижон вилоят телерадиокомпаниясида хизмат қилади.\nЗайнаб енги узун кўйлагини ҳилпиллатиб издиҳомдан қайтар экан, маҳалла гузаридан чиқиб келаётган оқ рангли “Нексия”ни кўриб юраги шиғиллади. Кўчани шитоб босиб ўтиб тор йўлакка қисилди. Машина ўтиб кетгачгина йўлида давом этди. Кета-кетгунча юраги тўлиқиб, кўзларидан ёш қуйилди. Уйига келгач қўлидаги давоми…\nҚишлоқнинг энг чеккасида, пахтазорнинг шундоққина биқинида жойлашган бу ҳовлининг девори ҳам, дарвозаси ҳам йўқ. Чунки хонадон соҳиби Раҳимжон отанинг ўз эътиқоди бор. Дунё ҳаммага омонат. Ўзини тўрт девор ичига қамагани билан, Оллоҳ асрамаса бекор. Отанинг фарзандлари ҳарчанд уриниб, туғилиб ўсган давоми…


OzodDayjest: Харидорлар мактаб бозоридаги нархлардан нолимоқда\n28 июн 2022, Тошкент вақти: 05:06\nМактаб бозоридаги нархлар харидорлар норозилигига сабаб бўлаяпти. Тошкентдаги анҳорга ғарқ бўлган “Нексия”дан икки жасад топилди. Жанозада азадорлар томонидан пул тарқатиш одати кескин танқид қилинди.\nМактаб бозорида нарх қиммат, терминал ҳам ишламаётир\nЯнги ўқув йили арафасида мактаб учун керак буюмлар нархи қиммат экани кузатилмоқда (“Оила даврасида”, 17 август). Айрим тикув цехлари мактаб формалари баҳосини сунъий равишда оширмоқда. Ота-оналар Тошкентда бир комплект форма 250 минг сўмга тушаётганини маълум қилган. Аслида эса мактаб формаси ота-оналарга енгиллик яратиши, нархи ҳамёнбоп бўлиши кўзда тутилган. Қолаверса, мактаб бозорларида пластик карточкалар орқали тўловни қабул қилишдан бош тортиш ҳоллари кузатилмоқда. “Бозордаги нечта дўконга кирган бўлсак, бирортасида терминалга кўзимиз тушмади... Савол туғилади: қани узлуксиз ишлаётган ўша терминал? Нега ҳанузгача тўловларда тафовут бор? Нима учун тадбиркору сотувчилар пластик карта учун қўшимча устамани эмин-эркин сўрайди?” деб ёзади газета.\nТошкентдаги анҳорда ширакайф икки киши чўкиб ўлди\nТошкент шаҳрининг Оқтепа майдонидан оқиб ўтувчи анҳорга “Нексия” автомобили ғарқ бўлди (“Постда”, 12 август). Фавқулодда вазиятлар бошқармаси қутқарувчи-ғаввослари машинани олиб чиқишга муваффақ бўлган. Машина ичидан икки кишининг мурдаси топилган. Текширувдан кейин улар спиртли ичимлик истеъмол қилган ҳолда машинага ўтиргани аниқланган. Ғаввосларга кўра, сув тубига чўкиб кетган одам узоғи билан 5-6 дақиқа ичида олиб чиқилса, унинг ҳаётини сақлаб қолиш мумкин. Фавқулодда вазиятлар бошқармаси рухсат этилмаган ёки қутқарув хизмати ташкил этилмаган ҳавзаларда чўкиш ҳоллари қайд этилаётганини маълум қилган. Бошқарма ватандошларни хавфсизликни таъминлаш имконсиз бўлган овлоқ жойларда чўмилишдан қайтарган.\nКимга тўй, кимга аза: жанозада пул тарқатиш одати давом этмоқда\nСамарқанд, Қашқадарё, Сурхондарё ва Навоий вилоятларининг айрим ҳудудларида бошига мусибат тушган азадорларнинг жонлиқ сўйиб, келган-кетганларга “ҳайрот пули” тарқатиши ҳамон давом этмоқда (“XXI аср”, 17 август). Бу ҳол “инсонийлик шаънига тўғри келмайдиган”, “қайғули” одат дея сифатланган. “Баҳонани қаранг: ёши улуғ инсоннинг дунёдан ўтиши таъзия эмас, “тўй” эмиш бу маросим! Кимга тўй, кимга аза деганларидек, бир оиланинг мусибати ортидан ўзининг нафсини нопок тўйдиришни кўзлаган касларнинг ўйлаб топган “одат”ини қандай изоҳлаш мумкин? Ўйлаймизки, бу масалада Ўзбекистон мусулмонлари идораси, қолаверса, “Маҳалла” хайрия жамоат фонди, “Нуроний” жамғармаси мутасаддилари ҳам жиддий чоралар кўриши керак”, деб ёзади либерал-демократик партия нашри.


Нукусда президент мактаби қурилиши бошланди\n07.03.2019 15:57 0 1026\n2019 йилнинг 7 март куни Нукус шаҳрида Президент мактабининг қурилишига бағишланган маросим бўлиб ўтди. Бу ҳақда Халқ таълими вазирлиги матбуот хизмати хабар берди.\nУнда Ўзбекистон Республикаси бош вазирнинг биринчи ўринбосари Ачилбой Раматов, Бош прокурор Отабек Муродов, Халқ таълими вазири ўринбосари Иброҳим Жўраев, Қорақалпоғистон Республикаси Жўқорғи Кенгаши раиси Муса Ерниязов, вазирлик ва идоралар вакиллари иштирок этдилар.\nАчилбой Раматов, Муса Ерниязов ва «Нуроний» жамғармаси Қорақалпоғистон Республикаси Кенгаши раҳбари Шарап Уснатдинов Президент мактабининг пойдеворига капсула қўйиб, мактаб қурилиш ишларини бошлаб бердилар. Янги мактаб Бердақ номидаги қорақалпоқ давлат университети олдидаги ҳудудда қурилади.\nЭслатиб ўтамиз, 2019 йилнинг 20 фeвралида Прeзидeнтимиз Шавкат Мирзиёeв «Прeзидeнт мактабларини ташкил этиш тўғрисида»ги Қарорни имзолаган эди.\nБиринчи учта мактаб жорий йилда Нукус, Тошкeнт ва Хивада очилиши белгиланган эди. 2019 йилда Президент мактабини Наманган шаҳрида ҳам қуриш бўйича қарор қабул қилинди. 2020-2021 йиллар давомида мамлакатимизнинг бошқа вилоятларида ҳам Президент мактаблари ташкил этилади.\nПрезидент мактабининг йиллик қабул квотаси 24 нафар ўқувчидан иборат бўлиб, иккита синфга бир хил – 12 нафардан ўқувчи тақсимланади. Биринчи ўқув йилида эса 5-10-синфларининг ҳар бир мактаб 144 нафардан ўқувчи ўқишга қабул қилади.\nПрезидент мактаблари битирувчиларига, белгиланган тартибда давлат томонидан тасдиқланган шаҳодатнома, аттестат билан бир қаторда, халқаро даражадаги тегишли дастур дипломи (International Baccalaureate, Advanced Placement ёки International Advanced Levels)га эга бўладилар, бу эса ўз навбатида хорижий олий ўқув юртларига кириш имконини беради.\nКембриж университети Имтиҳон Кенгаши президент мактабларига қабул имтиҳонларини ташкил этади.\nтаълим мактаб Президент\nТаълим 11/11, 15:07\nТаълим 10/11, 18:29\nАҳмад ал-Фарғоний олимпиадаси якунланди, ғолибга 22 миллион сўм берилди


Навоийлик аёл 59 ёшида паспорт соҳиби бўлди « Ўзбекистон Халқ Ҳаракати\nНавоийлик аёл 59 ёшида паспорт соҳиби бўлди\n04 October 2013 - 16:05\nНавоий вилояти Томди туманида яшовчи Бодом Эржоновага Ўзбекистон Республикаси паспортини 59 ёшида олиш насиб бўлди.\nЎзбекистон ССРда дунёга келган Бодом Эржоновага туғилганлиги ҳақида гувоҳнома олиш ўша пайтда ҳеч кимнинг хаёлига келмаган. Болалик йиллари кекса отасининг сурувларини боқиб вояга етган Бодом Эржонова СССР даврида ҳам паспорт олмаган.\nТомди туманига келин бўлиб тушаркан, никоҳ тўйида ҳам бирор киши унинг паспорти бор-йўқлиги билан қизиқмаган.\nБутун умрини оиласига бағишлаган онахоннинг паспортсиз яшаб ўтгани унинг нафақа ёшига етиб қолганида муаммога айланди.\nНафақа учун давлат идораларига мурожаат қилган Бодом Эржоновадан паспорт ва бошқа ҳужжатлар талаб қилинган. Бироқ, бу ҳужжатлар Бодом Эржоновада умуман йўқлиги маълум бўлган.\nЯқинда, деб ёзади Nav.uz ахборот портали, Навоий вилоятининг Зарафшон шаҳар туманлараро фуқаролик суди Бодом аянинг аризасини кўриб чиқди.\nШу манбанинг ёзишича, суд ҳайъати Республика Фуқаролик-процессуал кодексининг 283-моддасига мувофиқ қарор қабул қилди, ва Бодом ая, ниҳоят, 59 ёшида илк бор паспорт соҳиби бўлди.\nШуни ҳам айтиб ўтиш лозимки, Ўзбекистоннинг ўтган 22 йиллик Мустақиллиги мобайнида нафақат Бодом Эржонова каби 59 йил, балки бир умр Ўзбекистон паспортини ололмай яшаётган минглаб фуқаролар мавжуд (масалан, Ўзбекистонда туғилмаган шахслар). Уларга фарқли рангдаги ҳужжат берилади ва улар Ўзбекистоннинг тўлаҳуқуқли фуқароси ўлароқ барча ҳуқуқлардан фойдалана олмайди.


Human бандлик агентлигига қарши жиноят иши қўзғатилди – Газета.uz\nТошкент прокуратураси Европа давлатларига ишлашга юбориш учун 52 кишидан 18−35 млн сўмдан олиб, ишга жўнатмаган Human бандлик агентлигига қарши жиноят иши қўзғатди.\nLotinchada 21 сентябрь 2019, 14:20 Жамият\nHuman бандлик агентлиги директори кўп миқдорда фирибгарликда айбланмоқда. Бу ҳақда Тошкент Ички ишлар бош бошқармаси матбуот хизмати хабар қилди.\n16 сентябрь куни Тошкентнинг Яккасарой тумани ИИО ФМБга жамоавий ариза келиб тушди. Жами 52 кишидан ташкил топган ва республиканинг турли ҳудудларида истиқомат қилувчи аризачилар Ўзбекистон Бандлик ва меҳнат муносабатлари вазирлиги томонидан 2018 йил ноябрь ойида тақдим этилган лицензияга эга бўлган Human бандлик агентлиги билан 2018 йилнинг ноябрь ойидан 2019 йилнинг сентябрь ойигача шартномалар тузишганини маълум қилган.\nШартномаларга кўра, бандлик агентлиги уларни Европа давлатларида, хусусан, Германия, Чехия, Япония, Туркия, Болгария ва Литвада ишга жойлаштириш мажбуриятини ўз зиммасига олган. Бунинг учун ҳар бир аризачи агентлик ҳисоб рақамига 18 дан 35 миллион сўмгача бўлган миқдордаги маблағни кўчирган. Шу тарзда бандлик агентлигининг ҳисоб рақамига 52 нафар аризачилардан умумий миқдорда 1,67 млрд сўм келиб тушган.\nБироқ аризачилардан ҳеч бири чет элда ишга жойлаштирилмади. МЧЖ жабрланувчиларга пулларни қайтариб бермагани ҳақида Ўзбекистон Бандлик ва меҳнат муносабатлари вазирлиги ўзининг расмий сайтида хабар берган.\nТерговолди ҳаракатлари Яккасарой тумани ИИО ФМБ ва прокуратураси томонидан ҳамкорликда олиб борилди. Натижада Тошкент шаҳар прокуратураси томонидан Ўзбекистон Жиноят кодексининг 168-моддаси, 4-қисми «а» банди («Фирибгарлик, жуда кўп миқдорда») бўйича жиноий иш қўзғатилди. Ҳозирги вақтда айбланувчи сифатида ушбу агентлик директори 29 ёшли Шохнур Ф. жалб қилинди.\n«Агарда сиз ҳам ушбу агентлик ҳаракатларидан жабр кўрган бўлсангиз ёки ушбу иш бўйича маълумотга эга бўлсангиз, 71−230−98−40 рақами орқали мурожаат қилинг», — дейилади ИИББ хабарида.\nСуд Korean and Migrations бандлик агентлиги иши бўйича судланувчиларга ҳукм чиқарди 14 сентябрь 2020, 20:18


Тошкендан Санкт-Петербургга учган самолёт Қозонда шошилинч қўнди - 17.10.2019, Sputnik Ўзбекистон\nЙўловчи саломатлиги ёмонлашгани туфайли ЎХЙнинг Санкт-Петербургга учган самолёти Қозонда шошилинч қўнди. 17.10.2019, Sputnik Ўзбекистон\nЙўловчи саломатлиги ёмонлашгани туфайли ЎХЙнинг Санкт-Петербургга учган самолёти Қозонда шошилинч қўнди.\nТОШКЕНТ, 17 окт – Sputnik. Ўзбекистон Ҳаво йўлларининг Тошкентдан Санкт-Петербургга HY-633 сонли парвоз йўналишига фавқулодда ўзгариш киритилди, деб хабар қилмоқда Миллий авиакомпания.\n“Парвоз давомида йўловчилардан бирининг саломатлиги ёмонлашгани сабабли, командир ҳаво кемасини энг яқин бўлган Қозон шаҳридаги аэропортга қўндиришга қарор қилди”, - дейилган хабарда.\nАвиакомпаниямиз томонидан кечикиш вақтини қисқартириш учун барча чоралар кўрилади. Парвоз Санкт-Петербургга маҳаллий вақт билан соат 13:40 да етиб бориш кўзда тутилмоқда, дейилган хабарда.\nЭслатиб ўтамиз, 2 кун олдин Ўзбекистон Ҳаво йўлларининг Москвадан учган самолёти Самарага қўнишга мажбур бўлган эди. Шунингдек, кеча эрталаб Аэрофлот компаниясининг Ҳиндистондан учиб келаётган парвози ҳам, йўловчи соғлиги ёмонлашгани туфайли Тошкентга фавқулодда қўнишга мажбур бўлган эди.


Порошенко: «Украина Қримдан воз кечиши мумкин» » Ўзбекистон янгиликлари – Zamin.uz\n20 июнь 2019, 11:39\nУкраина собиқ президенти Пётр Порошенко Главcom порталига берган интервьюсида Киевнинг янги раҳбарияти Қримга даъво қилишдан воз кечиши мумкинлигини маълум қилди, дея хабар беради Sputnik.\n«Лекин ўша заҳоти ҳукумат бўлишдан тўхтайди. Бу одамлар учун жуда хавфли бўлади, биринчи навбатда, чунки янги сиёсатчиларнинг тақдири мени жуда кам қизиқтиради», — дейди Порошенко.\nШунингдек, у Украинанинг амалдаги президенти Владимир Зеленскийга омма олдида маслаҳат бермаган бўлишини таъкидлади. Бироқ Зеленский Россия давлати туғдираётган «ҳаддан ташқари хавф ва таҳдидларни» ҳисобга олиши керак, дея хулоса қилган.\nҚрим Украинада юз берган давлат тўнтаришидан сўнг 2014 йил март ойида ўтказилган референдум якунларига кўра, Россия таркибига киритилди. Референдумда яриморолнинг аксарият аҳолиси Россия таркибига кириш учун овоз берди. Россия ва Қрим қўшилиши учун 96,77% қримликлар ва 95,6% Севастопол аҳолиси овоз берган.\nЯнгиликлар » Дунё » Порошенко: «Украина Қримдан воз кечиши мумкин»\n17:00 Порошенко Путин қандай ҳолатда ғалабага эришишини айтди\n17:55 «Ўзини император деб ҳисоблайди». Порошенко Путин ҳақида очиқ гапирди


Туркманистон: Ашхабодда судланган шахсларнинг Осиё ўйинларига бориши тақиқланди - Фарғона.Ру ахборот агентлиги\nТуркманистон: Ашхабодда судланган шахсларнинг Осиё ўйинларига бориши тақиқланди\n12.05.2017 18:54 msk\nТуркманистон пойтахти полицияси судланган шахсларга мурожаат қилиб олимпиада шаҳарчаси яқинига боришлари ва Осиёда-2017 доирасидаги протоколда қайд қилинган кўчаларда юришлари тақиқланганини маълум қилди. Бу хақда «Озодлик» радиоси туркман бўлимининг суҳбатдошлари хабар берди.\nАшхабода истиқомат қилувчи судланган шахслар полицияга чақирилмоқда. Хуқуқ тартибот идоралари ходимларининг ўзлари ҳам судланганларнинг уйига бориб ҳозирда нималар билан шуғулланаётганлари билан қизиқмоқда. Бу хақда «Хроника Туркменистана» ахборот агентлиги хабар берди.\nАшхабодда истиқомат қилувчи ўз исмини ошкор қилишни истамаган 52 ёшли фуқоронинг айтишича, полиция идорасида бўлиб ўтган суҳбатдан сўнг олимпия шахарчаси яқинида бўлиш тақиқланганини ва протоколга киритилган кўчалардан юрмаслигини айтишган. «Улар Осиё ўйинлари ўтадиган жойларда бўлмаслигимни айтишди: «сен ишончни йўқотган одамсан, мабодо олимпия шаҳарчасида жиноят содир этилгудек бўлса, биринчи навбатда сен сўроқ қилинасан» дейишди», -деди «Озодлик» радиосининг сухбатдоши.\nХалқаро ташкилотлар тадқиқотларига қараганда, Туркманистон аҳоли жон бошига жиноятчилар сони бўйича жаҳонда олдинги ўринларда туради. Американинг ноҳукумат «Prison Policy Initiative» ташкилотининг 2016 йилги ҳисоботига кўра, Туркманистон аҳоли жон бошига ҳисоблаганда жиноятчилар сони борасида жаҳонда икинчи ўринни эгаллаган. Маълумотларга қараганда, бу мамлакатда ҳар 100 минг кишига 583 нафар махбус тўғри келади.


кўчаларида ҳаракатланаётган йўловчи автобусларида кондиционерлар ишлай бошлади. Бу ҳақда «UZ24» ўқувчилари хабар қилмоқда. Эслатиб ўтамиз, «Тошшаҳартрансхизмат» ўтган йилнинг октябрь ... тарихида илк бор кондиционерлар билан жиҳозланган 80 та «СамАвто» автобусларини олиб келганди. 2019 йилда эса яна 200 та ана шундай автобуслар ...\nавтобусда ташиш хавфсизлигини таъминлашга доир қўшимча чора-тадбирлар тўғрисида Ҳукумат қарори (2019 йил 22 май, 424-сон) қабул қилинди. Бу ҳақда ... вилоятлараро, шаҳарлараро, халқаро ва туристик йўналишлар бўйича автобусларда йўловчиларни ташиш фақат махсус жиҳозланган хизмат автомобилларидан ...\nкуни соат 8:30да Самарқанд шаҳрида 404-йўналишда қатновчи йўловчи автобуси ва «Спарк» тўқнашиб кетган. Бу ҳақда «STV» хабар бермоқда. Самарқанд ... сабаб бўлган. Фото: Ижтимоий тармоқлар Тўқнашув оқибатида автобус ағдарилиб кетган. Ҳар иккала ҳайдовчи турли даражадаги тан жароҳатлари ...\nкўчаларида қатнаётган жамоат транспорти, хусусан, янги келтирилган автобуслар ҳамда унинг имкониятлари ҳақида билмаган, эшитмаган ҳамюртимиз ... эслатиб боряпмиз. Бироқ, шунга қарамай ҳамон ҳамюртларимиз орасида автобусларга зарар келтириш, уларни баъзан техник яроқсиз ҳолга келтириш ...\nйўналишдаги автобуслар қатнови йўлга қўйилди. Айни пайтда чипта нархлари ҳақида маълумот берувчи телефон қўнғироқлари жорий этилмаган, барча маълумотни автовокзал ... олиш мумкин. Барча йўналишлардаги қатновлар халқаро класдаги YUTONG автобусларида амалга оширилади. «Минбар» сайти 1 майдан йўлга қўйилган ...\nБухородан ўқувчиларни олиб қайтаётган автобус ЙТҲга учраб, ёниб кетди\nқайтаётган, салонида 53 нафар йўловчиси бўлган «Мерседес» русумли автобуснинг балони ёрилиб кетган. Натижада автобус бошқарувни йўқотиб, ... Республика тез тиббий ёрдам илмий марказига жойлаштирилган.Ушбу автобусда Тошкент вилояти Паркент тумани 31-умумий ўрта таълим мактабининг ...\nрўй берди. Олмаота-Тошкент йўналиши бўйича ҳаракат қилаётган автобус йўлдан чиқиб кетиб, ағанаган ва 11 нафар инсон воқеа жойида ҳалок ... турган юк машинаси билан тўқнашиб кетади. Унинг ортидан келаётган автобус ҳайдовчиси юқорида кўрсатилган машиналар билан тўқнашиб кетишдан ...\nэтилиши мумкин. Эслатиб ўтамиз, Ўзбекистон фуқаролари жойлашган автобус 2018 йилнинг 18 январида Самара — Чимкент трассаси бўйлаб ҳаракатланиш ... бўлган. Йўловчиларнинг барчаси Ўзбекистон фуқаролари эди. автобусдаги 52 ҳамюртимиз воқеа жойида ҳалок бўлган.Ёнғин автобуснинг ёқилғиси ...


Кўчадаги чиқинди кўнгилни чўктиради - Фуқароларнинг ўзини ўзи бошқариш органлари фаолиятини мувофиқлаштириш бўйича Республика кенгаши\nКўчадаги чиқинди кўнгилни чўктиради\nМамлакатимизда экологик муҳитни ҳимоялаш, табиатни асраш билан боғлиқ масалаларга алоҳида эътибор қаратилиб, табиат муҳофазасига йўналтирилган саъй-ҳаракатларни мувофиқлаштириш, атроф-муҳит тозалиги билан боғлиқ чора-тадбирларда изчилликни таъминлаш мақсадида қатор қарор ва фармонлар эълон қилинди.\nХусусан, Президентимизнинг 2017 йил 21 апрелдаги «Экология ва атроф-муҳитни муҳофаза қилиш соҳасида давлат бошқаруви тизимини такомиллаштириш тўғрисида»ги фармони ва «2017-2021 йилларда маиший чиқиндилар билан боғлиқ ишларни амалга ошириш тизимини тубдан такомиллаштириш ва ривожлантириш чора-тадбирлари тўғрисида»ги қарори бу борадаги ишларни тартибга солди.\nМазкур ҳужжатларга мувофиқ, мамлакатимизда давлат экологик назоратини юритиш ишлари такомиллашяпти. Чиқиндиларни йиғиш, сақлаш, ташиш, қайта ишлаш борасида замонавий инфратузилма яратилмоқда. Жамиятда экологик маданиятни юксалтириш, табиатни муҳофазалашда жамоатчиликнинг фаоллигини ошириш, экологик таълимни ривожлантиришга доир чора-тадбирлар кенгайиб бормоқда.\nАфсуски, экологик мувозанатни таъминлашдаги ютуқлар баробарида, ечимини кутаётган муаммолар ҳам оз эмас. Айниқса, чиқиндилар муаммоси, уларни ҳал этишда давлат ва жамоат ташкилотлари назоратининг сустлиги долзарблигича қолмоқда. Ўтган йилларда аниқланган табиат муҳофазасига оид маъмурий ҳуқуқбузарликнинг қарийб қирқ фоизи чиқиндилар билан боғлиқ экани бу йўналишдаги ҳуқуқий ва амалий ишларни янада кучайтиришни талаб этади.\nЭкология ва санитария меъёрларини бузганлар учун қатъий маъмурий жазо тайинланмаслиги бундай ҳолатларнинг тез-тез такрорланишига сабаб бўлмоқда. Ушбу муаммоларнинг олдини олиш, фуқароларнинг табиатдан фойдаланишда масъулиятини ошириш мақсадида Президентимиз жорий йилнинг 10 октябрь куни «Атроф-муҳитни муҳофаза қилиш, табиий ресурслардан, шу жумладан, ичимлик сувидан оқилона фойдаланиш соҳасидаги ҳуқуқбузарликлар учун жавобгарлик кучайтирилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги қонунни имзолади. Қонунга кўра, Ўзбекистон Республикасининг Маъмурий жавобгарлик тўғрисидаги кодекси 3 та янги модда билан тўлдирилди. Кодекснинг «Транспорт воситаларидан чиқинди ёки бошқа нарсаларни ташлаб юбориш» деб номланувчи 123-моддасининг янги таҳририга кўра, «Поездларнинг вагонлари, автотранспорт воситалари ва шаҳар йўловчилар транспортидан ахлат ёки бошқа нарсаларни ташлаб юбориш — энг кам иш ҳақининг бешдан бир қисмидан бир бараваригача миқдорда жарима солишга сабаб бўлади», дейилган. Мазкур ўзгаришлар 2019 йил 10 январидан кучга киради.\nМеъёрнинг таъминланишида Ўзбекистон экологик ҳаракати, Экология ва атроф-муҳитни муҳофаза қилиш давлат қўмитаси таркибида тузилган «Тоза ҳудуд» бошқармаси ва маиший чиқиндилар назоратини олиб бориш бўйича инспекциялар ҳамкорлигида иш олиб боради.\n— Жамиятда учраётган муаммоларнинг олдини олишда, аҳолининг экологик билим ва дунёқарашини бойитиш, бу борадаги миллий қадриятларимизни ёшлар онгига чуқур сингдириш, экологик тарғибот ва ташвиқот ишларини кучайтириш муҳим аҳамият касб этади, — дейди Ўзбекистон экологик ҳаракати марказий кенгаши ижроия девони гуруҳ раҳбари Шодиёр Азизов. — Автотранспорт воситаларидан бўшаган елим идиш, қоғоз ёки чиқиндиларни йўл четига улоқтириш — фуқаронинг маънавиятсизлигидан далолатдир. Илгари автомашинадан чиқинди улоқтирган бундай кишиларга жамоатчилик томонидан танбеҳ бериларди, холос. Эндиликда шундай ҳолат содир этилса, йўл ҳаракати хавфсизлиги хизмати ходимлари ҳайдовчини тўхтатиб, жарима қўллашлари мумкин.\nОрамизда бу қоидаларга риоя қилиш шарт эмас, деб ҳисоблайдиганлар ҳам бор. Ҳозир кўпчилик бир марталик нам сочиқлардан фойдаланишни хуш кўришади. Айниқса, ёмғирли кунларда бу жуда асқотади. Айримлар оёқ кийимларини артиб, кирланган сочиқчаларни автобус ёки маршрут ойнасидан ташқарига отиб юборишади. Бундай фуқароларга танбеҳ берилса, сизга нима, ишингиз бўлмасин, қабилида жавоб қайтаришади. Автотранспорт воситалари ва шаҳар йўловчилар транспортидан чиқинди ташлаб юборган фуқароларга нисбатан жарима қўлланилиши ана шундай ҳолатларга чек қўяди.\nЯқинда ижтимоий тармоқларда тарқалган, Европа мамлакатларидан олинган видеоёзув кўпчиликнинг эътиборини тортди. Автомобиль ҳайдаб кетаётган ҳайдовчи бўшаган елим идишни ойнадан улоқтирди. Унинг ортидан келаётган ҳайдовчи эса идишни олиб, ўша машина ичига отиб юборади. Шу орқали у олдидаги ҳайдовчига бу иши нотўғри эканини, чиқиндилар учун белгиланган жой борлигини эслатади.\n— Орамизда табиатни севувчи инсонлар яхшиям кам эмас, — дейди Ш.Азизов. — Яқинда ишга кетаётганимда эрталабки бадантарбия машғулотига чиққан аёл йўл-йўлакай чиқиндиларни йиғиб, махсус қутиларга солиб кетаётганини кўриб, хурсанд бўлдим. Табиатни асрашда катталар доим кичикларга ўрнак бўлиши керак. Болалигимизда ота-онамиз ерда нон бўлаги ётганини кўрса, дарров уни олиб, баландроққа қўйишарди. Ахир, табиат ҳам нондек азиз. Уни асраб-авайласак, у ҳам бизга беминнат неъматлар туҳфа этади.\nАвтор: кўрсатилмаган / Манба: Нигора Раҳмонова / Кўришлар: 196


Сурия ва Ливан ўрмонларида кучли ёнғинлар кузатилмоқда - Daryo\n21:11, 15.10.2019 10748\nСурия ва Ливан ўрмонларида кучли ёнғинлар кузатилмоқда\nЛиван ва Сурия ҳукумати икки суткадан буён давом этаётган иссиқ иқлим ҳамда кучли шамол натижасида ўчириб бўлмаётган ўрмон ёнғинлари билан курашмоқда. Бу ҳақда «РИА Новости» хабар берди.\nЛиванда пойтахт Байрут жанубидаги Мешреф туманидаги ва бошқа денгизга яқин қишлоқлар ҳудудидаги ўрмонлар ёнмоқда.\nМамлакатнинг Фуқаро муҳофазаси бўйича генерали Раймон Ҳаттара бир неча ўн йилдан бери Ливанда бундай ҳодиса кузатилмаганини билдирди. Сешанбага ўтар кечаси ёнаётган ўрмонларга яқин яшовчи аҳоли вакиллари эвакуация қилинган.\nИчки ишлар вазири Райя ал-Ҳасан сешанба тонгида Кипр ҳам ўрмонлардаги оловни ўчиришга кўмак беришни бошлаганини маълум қилди. Кипр ўрмонлар ёнғинига қарши ҳаводан олов устига сув сепиб курашмоқда.\nЯна бир кучли ёнғин сешанба тонгида Байрутдан 15 километр узоқликдаги Метн туманида бошланган. Уни ўчириш учун ҳарбий вертлётлар ва фуқаро муҳафазаси кучлари жалб қилинган.\nСурияда ўрмонлар ёнғинининг асосий ўчоқлари душанбада мамлакат шимоли-ғарбидаги Ҳомсе, Тартус ва Латакия вилоятларида экани қайд этилган. Ўрмонлар ёнишини ўчириш учун у ерга жанубий провинция ўт ўчирувчилари юборилган. Тартус вилоятининг ўзида ёнғиннинг 55 ўчоғи борлиги аниқланган ва уларнинг ҳаммаси аҳоли яшовчи ҳудудлардан узоқда жойлашган.\n«Ўрмон ёнғинларининг асосий қисми ўчирилган, биз оловнинг ёнаётган қисми билан курашяпмиз», — дея таъкидлаган вилоят губернатори.\nЛивандаги кучли ёнғинларга иссиқ иқлим шароити ва кучли шамол сабаб бўлган. Ҳаво ҳарорати Байрутда октябрь ойи учун рекорд 35 даражага чиққан, Сурияда ҳам термометрлар ҳавонинг 30 градусдан юқорилигини кўрсатмоқда.\nҲомс вилоятида ҳам ёнғинларнинг асосий қисми 80 фоиз фуқаро муҳофазаси ва ўт ўчирувчиларнинг саъй-ҳаракатлари эвазига ўчирилган. Маҳаллий ҳокимлик яқин соатлар ичида ёнғинлар бутунлай бартараф қилинишини ваъда қилган.\nЛатакия вилоятида ҳам ўт ўчирувчилар ёнғин ўчоқлари билан курашмоқда. Сешанба тонгида вилоятдаги ўнлаб туманлардаги ўрмон оловлари ўчирилган.\nФранцияда ўрмон ёнғинини ўчириш учун ҳавога кўтарилган самолёт фалокатга учради (видео)\nРоссиянинг Сибир ўлкасида кучли ўрмон ёнғинлари содир бўлмоқда\n20:44, 05.01.2022 60284\n22:12, 05.01.2022 64011\n12:30 Бугун 692\n12:23 Бугун 1093\n12:19 Бугун 1952\n12:07 Бугун 3918\n12:09, 25.01.2022 102551\n00:52 Бугун 75041\n02:41 Бугун 64793\n00:19 Бугун 64168


Бош саҳифа Жаҳон насри онлайн антологиясиМарк Твен (1835-1910; АҚШ)Марк Твен. У ўлганми ё тирик? (ҳикоя)\n1882 йил март ойида мен Мантонадаги Ривьерада яшаб турардим. Монте-Карло ёки Нитсада бўлгани каби одамлар соясида эмас, балки шаҳар чеккасидаги бу жойда танҳоликдан роҳатланасиз. Яна мен айтмоқчиманки, қуёшнинг ёрқин нурлари, ҳаётбахш ҳаво ва тип-тиниқ зангори денгиз тиниб-тинчимаган одамларнинг шовқин-суронлари ҳамда ғала-ғовурлари билан хиралашмайди. Мантона — дабдабавозликка сира даъво қилмайдиган сокин, тинч шаҳар. Бадавлат ва аслзода кишилар, одатда, бу шаҳарни назарга илмасдилар. Шундай бўлса ҳам баъзи-баъзида бу ерда бир-икки давлатманд пайдо бўлиб қолади. Яқинда мен ана шундай бир одам билан танишиб қолдим. Унинг яширин исмини ошкора қилмаслик учун Смит деб атадим. Бир куни иккаламиз Инглиз меҳмонхонасида нонушта қилиб ўтирганимизда Смит менга:\n— Тезроқ, эшикдан чиқиб кетаётган анови одамга қаранг, — деди ҳовлиқиб. — Унинг ташқи қиёфасини иложи борича эслаб қолинг!\n— Унинг кимлигини биласизми?\n— Ҳа. У сиздан бир-икки кун аввал шу меҳмонхонага қўнган. Айтишларича, бу лионлик шойи саноат корхонасининг бадавлат эгаси бўлиб, ишидан четлашган. У кўринишдан бу дунёда якка-ёлғизга ўхшайди. Қиёфаси доим ғамгин, хаёлчан, ҳеч ким билан гаплашмайди ҳам. Унинг исми, Теофиль Маньян.\nМен Смит нима учун мосье Маньянга қизиқиб қолганини изоҳлаб берар деб ўйловдим, бироқ бунинг ўрнига у чуқур хаёлга чўмди ва назаримда шу дамда нафақат мени, балки дунёдаги барча нарсани унутгандек эди. У тинмай ипакдек оқ сочларини пайпаслар, столдаги нонушта эса совуб қолган эди.\n— Йўқ, ҳеч эслай олмаяпман, — деди у ниҳоят.\n— Андерсеннинг ажойиб бир эртаги бор, лекин у хаёлимдан фаромуш бўлибди. Унда ўзининг қушчаси бўлган бир бола таърифланади. Бола қушчани жуда яхши кўради-ю, бироқ ҳадеганда қушча борлигини унутиб қўяверади. Ўз ҳолига ташлаб қўйилган қушча кун бўйи қафасда ўтириб, сайрагани-сайраган эди. Бу орада вақт ўтиб борар, бечора қушча эса тез кунда очлик ва чанқоқликдан азоб чекиб, қўшиғи ҳам борган сари ғамгинлашиб, пасайиб борар, охир-оқибатда тиниб қолади. Қушча ўлади. Бола келиб бу аҳволни кўради-ю, чуқур изтиробга тушиб, аччиқ кўз ёшларини тўкканича ўртоқларини йиғади. Улар бечора қушни чуқур қайғу билан дафн этишади…\nБироқ шу пайт бизнинг суҳбатимизни бўлиб қўйишди. Кечқурун соат ўнларда мен Смит билан учрашдим. У мени чекишиб, бир шиша шотланд вискисини ичишга таклиф этди. Шинамгина хонада қулай оромкурсилар қўйилган, фонус ёруқ нур сочиб турар, каминда зайтун дарахтининг қуруқ тарашалари чарсиллаб ёнар эди. Тинчлик ва осойишталик ҳиссини дераза ортидаги денгиз тўлқинларининг шовқини бузарди. Биз бирмунча вақт суҳбатлашиб ўтирдик. Иккинчи қадаҳдан сўнг Смит жонланди:\n— Мана энди мен сизга ғаройиб бир воқеани сўзлаб бераман. Биз ўртоғим билан буни узоқ вақтгача сир сақлаб келардик, Смит менга қуйидагиларни сўзлаб берди:\n— Анча йиллар бурун, мен ҳали ёш, жуда ёш рассом эдим. Франция қишлоқларида дайдиб, этюдлар чизиб юрардим. Кўп ўтмай иккита ёқимтой ёш француз йигити қаторимга қўшилди — улар ҳам этюд чизар экан. Биз қанчалар бахтиёр бўлсак, шунчалик фақир ёинки қай даражада фақир бўлсак, шунчалик бахтиёр эдик — хоҳлаган томонини танлайверинг. Йигитчаларни Клод Фрер ва Карл Буланже дейишарди. Улар ажойиб болалар эди. Доим дилкаш ва хушчақчақ. Улар қашшоқлик устидан кулишар, ҳар қандай об-ҳавода ҳам кайфиятлари бузилмасди.\nОхир-оқибатда Бретон шаҳарчаларининг бирида биз жуда ночор аҳволга тушиб қолдик. Биз каби камбағал маҳаллий бир рассом бизга ўз уйидан жой берди ва тўғриси, очлик ўлимидан сақлаб қолди. Франсуа Милле…\n— Наҳот ўша буюк Франсуа Милле бўлса?\n— Буюк? Ўша пайтдаги буюклиги биздан ортиқ эмасди. Унинг ҳатто ўзининг қадрдон шаҳрида ҳам донғи чиқмаган ва шу даражада ночор эдики, бизни фақат шолғом билан боқар эди, ўша ҳам доим етишмасди. Биз тўртовимиз қадрдон, ажралмас дўст бўлиб қолдик. Туну кун тинмай жонимизни жабборга бериб расм чизар эдик. Уйимиз расмларга тўлиб-тошиб кетган, биз эса улардан биронтасини жуда камдан-кам ҳолларда сота олардик. Вақтимизни шод-хурсанд ўтказдиг-у, лекин худо асрасин, биз кўрган муҳтожликдан!\nИкки йил шу алфозда ўтди. Ниҳоят, ажойиб кунлардан бирида Клод:\n— Болалар, биз сўнгги нуқтага етиб келдик, — дея эълон қилди. — Сўнгги нуқта. Ҳамма бизга қарши келишиб олган. Мен бутун шаҳарни айланиб чиқдим. Худди шундай ҳам бўлган — ҳаммаси келишиб олишган, чунки токи биз барча қарзларимизни тўламагунимизча бир сантим ҳам қарз бермаймиз, деб пўписа қилишмоқда.\nУстимиздан совуқ сув қуйгандек бўлди. Ҳамманинг юзида даҳшат акс этиб турарди. Биз умидсизлик гирдобига тушдик. Орага узоқ сукут чўкди. Ниҳоят, Милле оғир хўрсиниб деди:\n—Нима қилишниям билмайман, тўғрисиям билмайман. Болалар, бирон нарса ўйлаб топинг.\nУнга жавобан орага маъюс сукунат чўкди — агар сукутни жавоб ўрнига ўтади деб ҳисобланса. Карл ўрнидан турди-да, бир дам хонада у ёқдан-бу ёққа ҳаяжон билан юра бошлади. Сўнгра:\n— Қандай шармандалик — деди у. — Манави полотноларга қаранг — ажойиб расмлар тах-тах бўлиб ётибди, ваҳолонки, булар ҳар қандай европалик усталарнинг асарларидан ҳеч кам жойи йўқ. Ҳа, ҳа, сандирақлаб юрган кўплаб бекорчи чет элликлар худди шундай деб тасдиқлашган — ҳарҳолда шунга ўхшаш гап айтишган.\n— Лекин биронтасини ҳам сотиб олишмаган, — деб қўшиб қўйди Милле.\n— Нима фарқи бор, ахир шундай дейишган ва энг муҳими бу ҳақиқат. Ҳеч бўлмаганда ўзингнинг “Оқшом ифорлари”нгга қара. Айтинглар…\n— “Оқшом ифорлари” бўлса нима қипти! Бунинг учун менга беш франк таклиф этишган.\n— Қаерда у?\n— Нега рози бўлмадинг?\n— Бас қилинг, баравар бақирманглар. Мен у кўпроқ беради, деб ўйловдим, бунга ишончим комил эди — кўриниши ҳам шунга тортар эди — қиёфасига қараб, мен саккиз дедим.\n— У кейинги сафар кирарман, деди.\n— Даҳшат бу, даҳшат! Менга қара, Франсуа…\n— Биламан! Биламан! Хато қилдим, ўтакетган аҳмоқлик қилдим. Болалар, ишонинг, ниятларим жуда бошқача эди менинг…\n— Бўлмасам-чи, биз сенга ишонамиз, оғайничалиш! Лекин кейинги сафар бундай аҳмоқликка йўл қўймасликка ҳаракат қил.\n— Менми? Энди биронтаси олдимга келиб, бир бош карам таклиф қилса ҳам рози бўламан. Ўшанда кўрасиз!\n— Бир бош карам! Олдимда бунақа сўзларни айта кўрма, оғзимдан сўлакларим оқиб кетади. Одамнинг ҳавасини камроқ келтирадиган бошқа мавзуга ўтайлик.\n— Болалар!— хитоб қилди Карл. — Айтинг-чи, мана шу расмлар эътиборга лойиқ эмасми, ахир?\n— Айтинг-чи, булар эътиборга лойиқлиги билан ажралиб турмайдими?\n— Ажралиб туради.\n— Шунчалик эътиборга лойиқ бўлиши мумкин, қачонки, уларнинг устида машҳур исм турса, шундагина уларни юқори нархга сота оламиз. Ҳа ёки йўқ денглар?\n— Албатта — ҳа. Бунга ҳеч ким шубҳа қилмайди.\n— Ҳазиллашмаяпман — шундайми ёки йўқми?\n— Албатта, шундай. Биз ҳам ҳазил қилаётганимиз йўқ. Лекин бу билан нима ўзгаради? Нима? Бунга бизнинг қандай алоқамиз бор?\n— Алоқамиз шундан иборатки, уларга машҳур исмни ёзамиз.\nҚизғин суҳбат тиниб, ҳамма Карлга тикилиб қолди. Бу қандай жумбоқ бўлди? Машҳур исмни қаердан топамиз? Уни бизга ким беради?\nКарл ўтирди-да, деди:\n— Сизга айтадиган жиддий таклифим бор. Ғарибхонадан қутулишнинг ягона йўли, менимча — шу, назаримда энг тўғри йўл ҳам — шу. Бу фикр дунё тарихида кўплаб ва аллақачон маълум ва машҳур далилларга асосланган. Ишончим комилки, менинг режам барчамизга бойлик келтиради.\n— Бойлик! Эсингни еб қўйибсан.\n— Ҳечам бундай эмас.\n— Йўғ-е, сен, шубҳасиз, жинни бўлиб қолибсан. Бойлик деб нимани назарда тутмоқчисан?\n— Ҳар бошга юз минг франкдан.\n— Ақлдан озганинг аниқ. Ўзим ҳам шундай деб ўйлагандим.\n— Ҳа, шунақага ўхшайди. Бечора Карл, сен йўқчиликни кўтара олмай…\n— Карл, сен аччиқ дори ичгин-да, дарҳол ўрингга ёт.\n— Аввал унга малҳам қўйиш лозим. Келинг, бошини боғлаймиз, сўнг…\n— Йўқ, яхшиси оёғини боғлаймиз — мен унинг боши ишламаслигини аллақачон пайқагандим, лекин оёқларига келсак…\n— Овозларинг ўчсин! — дўқ урди Милле ғазаби қўзиб. — Мақсадини айтишга имкон беринг, ахир. Карл, гапир, режаларингни ўртага ташла! Индаллоси нимада?\n— Хўш, гапнинг даромади ўрнида эътиборингизни қуйидагиларга қаратай: бу нарса дунё тарихида кенг ўрин олган нарса. Кўплаб буюк рассомларнинг қадр-қиммати токи улар очликдан ўлмагунча тан олинмаган. Бу кўп марта қайтарилиб келганини ҳисобга олган ҳолда мен умумий бир қонун ишлаб чиқишга журъат этдим. Қонун шундан иборат: ҳар бир номаълум ва эътиборсиз қолган мусаввир тан олиниши керак ва тан олинади ҳам, бинобарин, улар чизган расмлари фақат вафотларидан кейингина жуда катта маблағ келтиради. Менинг режам қуйидагича: биз ўртага қуръа ташлаймиз — орамиздан бир киши ўлиши керак.\nСўнгги жумла ниҳоятда хотиржам ва бехос янградики, биз ҳатто ўрнимиздан сапчиб туришга ҳам улгурмадик. Сўнгра палапартиш овозлар эшитила бошлади: ҳамма бири олиб, бири қўйиб Карлнинг касал миясини қандай даволаш тўғрисида турли таклифлар бера бошлашди. Карл нашъали шавқ тингунга қадар сабр қилиб кутиб турди-да, ўз режасини тобига етказишда давом этди:\n— Ҳа, биттамиз ўлишимиз керак, қолганлар ва ўзини ҳам қутқариш учун ўлиши лозим. Қуръа ташлаймиз. Кимни кўрсатса, ўша машҳур бўлади. Шундагина бойиб кетамиз. Жим, жим бўлинг, халақит берманг, нима деяётганимни ўзим биламан, ғоя шундай: ўлиши лозим бўлган одам ўз асарлари иложи борича кўпайгунга қадар расм чизиши керак бўлади, лекин шарти шуки расм эмас, йўқ, булар юзаки чизгилар, эскизу этюдлар, этюдлардан лавҳалар — ҳар бирида ўндан ортиқ бўёқ чизгиси бўлмасин — турган гапки чизгилар ҳеч қандай маънони англатмайди, аммо расм уники ва остида унинг имзоси туради. У кунига камида элликта расм чизиши ва ҳар бир расм бир-биридан таниб олиши қулай бўлган фақат чизган одамга хос, алоҳида хусусияти билан ажралиб турадиган бўлиши керак. Худди шундайлар қадрланиши барчангизга маълум, айниқса, буюк инсоннинг вафотидан кейин дунёдаги барча музейлар уларни ақл бовар қилмайдиган нархда сотиб олади. Биз бундай расмларни энг камида бир тоннасини тайёрлаймиз! Бу вақтда қолган уч киши ўлаётган одамни боқиб туради ва Париж ҳамда савдогарларни яқин келажакда содир бўладиган воқеага тайёрлаш борасида ташвиқот ишларини олиб боришади. Иш битиши ҳамоноқ рассомнинг тўсатдан вафот этганлиги билан ҳаммани эсанкиратиб қўямиз. Кейин дабдабали дафн маросимини ўтказамиз. Ишимизнинг асл моҳиятини энди тушунгандирсиз?\n— Йў-ў-ў-қ, яъни унча…\n— Унчалик эмасми? Наҳот англаб олмаган бўлсангиз? Рассом ҳеч ҳам ўлмайди. У шунчаки исмини ўзгартиради, холос, сўнгра ғойиб бўлади. Биз эса қўғирчоқни дафн этамиз. Мен…\nБироқ шу паллада сўзини бўлишди. Ҳамма завқ-шавққа тўлиб, қийқириб чапак чалиб юборди. Ўрниларидан туриб, хонада рақсга тушар, қувонч билан бир-бирларининг қучоқларига отилар эдилар. Очлигимизни ҳам унутиб қўйиб, Карлнинг ажойиб режасини муҳокама этардик. Барча тафсилотларни пухта ўйлаб кўрганимиздан кейин қуръа ташладик. Қуръа Миллега тушди, энди у “ўлиши” керак. Сўнгра одам фақат бойиб кетиши арафасида воз кечиши мумкин бўлган барча буюмларимизни — эсдалик совғалару, ҳар турли майда-чуйдаларимизни йиғиштирдик-да, олиб бориб гаровга қўйдик. Эвазига камтарона кечки хайрлашув дастурхони, эрталабки нонуштага етадиган ва ҳатто йўлкира, Милле ейиши учун шолғом ва бироз озиқ-овқат ғамлашга етадиган пул олдик.\nЭрта билан нонуштадан кейиноқ учовимиз, турган гапки, пиёда йўлга тушдик. Сотиш учун ҳар биримиз Милле чизган расмларини ўнта-ўнтадан оливолдик. Карл белгиланган вақтгача Милленинг шуҳратини таъминлаш мақсадида Парижга жўнаб кетди. Биз Клод икковимиз шаҳар атрофидаги маҳаллаларни айланиш учун бошқа-бошқа томонга равона бўлдик.\nОмадимиз қанчалар юришганига ишонмайсиз. Икки кун дайдиб, катта бир шаҳарнинг чеккасидаги вилланинг расмини чиза бошладим. Юқори қават айвонида турган вилла эгасига кўзим тушиб қолди. Ўйлаганимдек, у хабар олиш мақсадида пастга тушиб келди. Мен у зерикиб қолмасин деб тезроқ ишлашга ҳаракат қилдим. Гоҳ-гоҳида у ишимни маъқуллаб қўярди, сўнгра расмимга қойил қола бошлади ва мени ҳақиқий уста деб мақтади.\nМен мўйқаламни четга қўйдим-да, Милленинг этюдларидан бирини олдим, сурат бурчагидаги унинг имзосини кўрсатиб, фахр билан дедим:\n— Уни танисангиз керак? У менинг устозим. Ўз ишимни уддалашим бежиздан эмас!\nВилла эгаси хижолатга тушиб жим турарди.\n— Наҳот, Франсуа Миллени танимайман демоқчи бўлсангиз? — дедим надомат билан.\nТурган гапки, имзо унга нотаниш, бироқ қийин аҳволдан осонгина олиб чиққаним учун у чуқур миннатдорчилик ҳиссига тўлиб деди:\n— Йўғ-е, қўйсангиз-чи! Албатта, бу Милле! Милле эканини нега дарров фаҳмлай олмаганимга ўзим ҳам ҳайронман. Албатта, бу Милленинг имзоси!\nСўнгра у этюдни сотиб олишга ихтиёр билдирди. Лекин унчалик бой бўлмасам-да, у даражада ночор эмасман, деди. Охир-оқибатда мен сурат нархини саккиз юз франкка тушириб беришга рози бўлдим.\n— Саккиз юз франк!\nМилле расмни чўчқа гўштидан қилинган котлетга ҳам алмашган бўларди. Мен эса шу арзимас сурат учун саккиз юз франк олдим. Ҳозир мен уни жон деб саксон мингга қайта сотиб олган бўлардим. Аммо у даврлар аллақачон ўтиб кетди… Унинг кошонасини жуда чиройли акс эттирганим бу сурат учун бор-йўғи ўн франк сўрамоқчи эдим. Лекин буюк устознинг шогирди чизган суратни шу даражада паст баҳолаш ноқулай бўларди ва мен уни юз франкка сотдим. Саккиз юз франкни шу заҳотиёқ Миллега жўнатиб юбордим. Эртасига йўлимда давом этдим.\nЭнди мен пиёда юрмай қўйдим. Транспортда юра бошладим. Ҳар куни биттадан сурат сотдим. Ҳеч қачон кунига иккитадан сурат сотишга интилмасдим. Мен харидоримга доимо шундай дердим:\n— Умуман олганда, мен Франсуа Милленинг суратларини сотиб аҳмоқона иш қилаяпман. Унинг уч ойлик умри қолган, Милленинг вафотидан кейин суратларининг баҳоси бўлмайди.\nМен нима қилиб бўлса ҳам бу овозанинг тарқашига ҳаракат қилардим, зеро халқни яқинда бўладиган воқеага тайёрлаш лозим эди.\nСуратларни сотиш режаси менга тегишли эди. Шу боис буни ҳаққоний равишда менинг хизматим деб билардим. Мен бу режани бўлажак тадбирни муҳокама қилаётган ўша оқшомда таклиф этдим. Учовимиз бошқа режа тузиш ўрнига бунисини яхшилаб синовдан ўтказиш керак, деган қарорга келдик. Ҳаммамизнинг омадимиз юришди. Мен бор-йўғи икки кун пиёда юрдим, холос. Клод ҳам шундай. Икковимиз ҳам уйимиз атрофида Милленинг донғини чиқаришдан қўрқар эдик.\nБиз баъзан биронта чекка вилоят газетасининг муҳаррири билан келишиб, кичик-кичик мақолалар ёзиб берардик. Ушбу мақолаларда ҳеч қачон биз янги рассомни кашф этдик дейилмас — аксинча, биз Франсуа Миллени гўёки аллақачон ҳаммага маълум ва машҳурдек кўрсатар эдик. Мақолада ҳеч қандай мақтов бўлмасди, фақат “буюк устознинг” ҳол-аҳволи ҳақида бир-икки оғиз сўз айтилар — баъзида умид учқунлари акс этар, лекин сатрлар остида оқибати жуда ёмон бўлиши мумкинлигига шама сезилар эди. Барча мақолаларни чизги билан ажратиб биздан сурат сотиб олганларга жўнатардик.\nКарл бу орада Парижга етиб борди ва бу ишни кенг кўламда бошлаб юборди. У чет эл мухбирлари билан танишиб олди ва Милленинг хасталиги ҳақидаги хабар бутун Европа, Америка, дунёнинг бошқа давлатларига тарқалишини таъминлади.\nБир ярим ойдан кейин учовимиз Парижда учрашиб, энди бизга суратларни жўнатиш керак эмаслиги ҳақида Миллега хабар беришга қарор қилдик. Шундай шовқин-сурон кўтарилдики, оқибатда ишга нуқта қўйиб, кечиктирмай ҳаракат қилиш кераклиги бизга аён бўлди. Биз Миллега ўринга ётиб олиб, ўн кундан кечикмай вафот этиши кераклигини буюрдик.\nСўнгра ҳисоб-китоб қилиб, амин бўлдикки, учовлон саксон бешта чизги ҳамда этюдларни сотиб, олтмиш тўққиз минг франк даромад олибмиз. Карл энг сўнгги ва ажойиб битимни амалга оширди. У “Оқшом ифорлари”ни икки минг икки юз франкка сотди. Уни роса мақтадик! Биз шундай кун келиб, шу сурат учун бутун Франция талашади, оқибатда қандайдир чет эллик беш юз эллик мингни нақд тўлаб, суратга эга чиқишини олдиндан била олмас эдик.\nЎша оқшом шампан виноси билан зиёфат уюштирдик, эртаси куни эса Клод икковимиз йиққан-терганларимизни йиғиштириб, Милленинг ўлим тўшаги олдида ўтириб, шилқим зиёратчиларни хонага яқинлаштирмаслик мақсадида жўнаб кетдик. Бундан ташқари биз Карл бешта қитъа газеталарига беморнинг аҳволи ҳақида хабар юбориб туриши учун ахборотларни ҳар куни жўнатиб турдик. Ниҳоят, қайғули воқеа содир бўлди. Карл дафн маросимини ташкил этишга ўз вақтида етиб келди.\nСиз дабдабали дафн маросими ва бутун дунёга тарқаган шов-шувдан бохабар бўлсангиз керак. Эсингиздами, кўҳна ва янги дунёнинг донгдор кишилари ўз қайғуларини изҳор этиш учун маросимда қатнашган эдилар. Биз — ҳар доимгидек ажралмас тўртовлон ҳеч кимни ёрдамга йўлатмасдан тобутни ўзимиз кўтариб бордик. Яхши қилдик — ахир тобутда мумдан ясалган одам шаклидан бошқа нарса йўқ эди-да, зотан бошқа биров тобут жуда енгил эканини сезиб қоларди. Дарҳақиқат, оғир кунларимизда бир жон, бир тан бўлиб мангуликка ғарқ бўлган қийинчиликларимизни баҳам кўрган тўртовлон тобутни кўтариб олгандик…\n— Қанақасига тўртовлон бўласиз?\n— Ҳаммамиз! Ахир Милле ҳам ўз тобутини кўтариб борган. У ўзини қариндошдек кўрсатди — эсингиздами, узоқ қариндош.\n— Ақл бовар қилмайди!\n— Лекин шундай бўлса ҳам бу ҳақиқат. Албатта, ёдингизда бўлса керак, суратларнинг нархи ниҳоят даражада ошиб кетди. Пуллар-чи? Уларни қўйишга жой тополмасдик. Париждаги бир одамда Милленинг етмишта сурати бор. У суратлар учун бизга икки миллион франк тўлади. Францияни кезиб юрганимиз ўша бир ярим ой давомида Милле бизга қоплаб юбориб турган чизгилар ва этюдларга келсак,— оҳ, агар уларни неча пулдан сотаётганимизни билсангиз эди, ҳайратга тушардингиз, авваламбор, бизда улардан ажралиш истаги пайдо бўлиши керак!\n— Ажаб, ғайритабиий тарих!\n— Эҳтимол, шундайдир.\n— Хўш, Миллега нима бўлди?\n— Сиз сир сақлай оласизми?\n— Эсингиздами, емакхонада мен эътиборингизни бир одамга қаратган эдим? Франсуа Милле — ўша.\n— Тавба! Ҳа, бу — одамлар буюк истеъдодни дастлаб очликдан ўлдира олмай, сўнгра унга насиб этилган олтинлар билан бировнинг чўнтакларини тўлдирган ягона воқеа. Биз ўз ҳасратларини сайраб бўшатиб олган, охир-оқибатда мукофотига совуқ ва дабдабали дафн тантанасига муносиб топилган қушча танҳоликдан ўлиб қолмаслик ғамини еб қўйганмиз.\n← Аввалги Аввалги Рихсивой Муҳаммаджонов. Ойдин (спектакль)\nКейинги → Кейинги: Масару Эмото. Сувнома


ШҲТ раҳбарлари учрашувига журналистларни аккредитация қилиш жараёни бошланди\n17:31 / 11.05.2016\nЎзбекистон Ташқи ишлар вазирлиги журналистларни 2016 йилнинг июнь ойида Тошкентда бўлиб ўтадиган ШҲТ мамлакатлари раҳбарлари учрашувида қатнашиш учун аккредитация қилишни бошлади. Бу ҳақда вазирлик матбуот хизмати сайтида маълум қилинган.\nКенгашни ёритиш ниятида бўлган ОАВ вакиллари Ўзбекистон ТИВ сайтида кўрсатилган ҳужатлар тўпламини вазирликка юбориши сўралган.\n1. манфаатдор оммавий ахборот воситаси раҳбарининг Ўзбекистон Республикасининг хориждаги дипломатик ёки консуллик ваколатхоналари ёки Ўзбекистон Республикаси ТИВда аккредитациядан ўтган хорижий дипломатик ваколатхоналар орқали ўз мухбирини аккредитация қилиш тўғрисида Ўзбекистон Республикаси Ташқи ишлар вазири номига мурожаатнома хати;\n2. манфаатдор оммавий ахборот воситаси тўғрисида маълумотнома-ахборот;\n3. мухбирнинг таржимаи ҳоли ва паспорт нусхаси;\n4. аккредитация қилинадиган мухбирнинг 700х700 dpi ҳажмдаги фотосурати (юқори сифатда, қатъий тўғрига қараган ҳолда, оқ ёки кўк фонда, электрон нусхасини sco2016@tiv.uz электрон почта манзилига жўнатиш);\n5. тўлдирилган анкета (электрон нусхасини sco2016@tiv.uz электрон почта манзилига жўнатиш).\nОАВ вакилларидан аккредитация аризалари 2016 йилнинг 6 июни Тошкент вақти билан соат 18:00гача қабул қилинади. Ушбу муддатдан кейин олинган ёки керакли маълумотлар тўлиқ кўрсатилмаган, аризалар ва журналистлар анкеталари кўриб чиқилмайди.\nЧет эл ахборот воситалари, анжуманда қатнашиш учун нафақат ариза юбориши, балки Ўзбекистон Ташқи ишлар вазирлигидан аккредитация олиши керак бўлади.


Ҳожи биродаримга мактублар. Саккизинчи мактуб – Islom Nuri\nҲожи биродаримга мактублар. Саккизинчи мактуб\nИсломда одоб-ахлок масаласи гоятда юкори ўрин эгаллайди. Буни пайгамбар саллоллоху алайхи ва салламнинг «Мен юксак инсоний фазилатларни мукаммал килиш учунгина юборилганман» – деган сўзларидан билиб олса бўлади. Гўё у зот пайгамбарликдан кўзланган максадни факат шу масалага чекладилар.\nФикримизнинг яна бир далили шуки, пайгамбар саллоллоху алайхи ва салламга эзгулик хакида савол берилганда: «Эзгулик – яхши хулк эгаси бўлишдир» – деганлар.\n· Яхши хулк билан умматнинг энг етук, саховатпеша улуг кишилари одобланадилар. Расулуллох саллоллоху алайхи ва саллам: «Сизларнинг энг яхшиларингиз – чиройли хулк эгаларидир» – деган сўзни кўп айтардилар.\nАнас розияллоху анху шундай дейдилар: «Расулуллох саллоллоху алайхи ва саллам одамлар ичида энг юксак ахлокли киши эдилар». Абдуллох ибн Амр «Расулуллох саллоллоху алайхи ва саллам хеч качон ёмон сўзлар сўзламаган, ёмон килик, ёмон феъл килмаган зот эдилар» – дейдилар.\nКелинг, яхши хулк ўз ичига олган кўп одоблардан бири бўлмиш – рахмдилликни мисол килиб олайлик. Рахмдил бўлсангиз, рахмли зот Аллох рахматига сазовор бўласиз. Пайгамбар саллоллоху алайхи ва саллам «Ердагиларга рахм килинг, сизга осмондаги зот рахм килур!» – дейдилар. Бошка бир хадисда «Аллох бандалари орасида рахмдил кишиларгагина рахм килади» – деганлар.\nЯна олий хислатлардан бири – мусулмонларга холис хизмат килиб, уларга ёрдам бериш хислатини олайлик. Расулуллох саллоллоху алайхи ва саллам шундай дейдилар: «Кимки ўз биродарининг хожатини чикариш йўлида бўлса, Аллох унинг хожатини чикаради. Кимки дунёда мусулмон биродарининг айбини ёпса, киёмат куни Аллох унинг айбини ёпади». Яна бир хадисда «Кимки бир мўмин бошидан дунё кийинчиликларидан, мусибатларидан бирини аритса, Аллох унинг бошидан киёмат куни бўладиган кийинчиликлардан бирини аритади. Кимки бир кийналган одамнинг мушкулини осон килса, Аллох дунёю охиратда унинг мушкулини осон килади. Ким бир мусулмоннинг айбини бекитса, Аллох дунё ва охиратда унинг айбини бекитади. Банда, модомики ўз биродари хизматида экан Аллох унинг кўмакчиси бўлади» – дедилар.\nШунда ўз-ўзидан савол тугилади: булар чиндан хам мусулмонми? Ундок бўлса… кани иффат? Кани омонат? Хаё кани?! Бечораларга рахм килиш, камбагалнинг бошини силаш каёкда колди?! Мусулмонлар ўртасидаги ўзаро мухаббат, мехр-шафкат каёкка йўколди?!\n( وَالْكَاظِمِينَ الْغَيْظَ وَالْعَافِينَ عَنِ النَّاسِ وَاللَّهُ يُحِبُّ الْمُحْسِنِينَ) (آل عمران:134)\n«У такводор зотлар… газабларини ичларига ютадиган, одамларнинг хато камчиликларини афв этадиган кишилардир. Аллох бундай яхшилик килувчиларни севади» (Оли Имрон:134).\n( وَيَدْرَأُونَ بِالْحَسَنَةِ السَّيِّئَةَ أُولَئِكَ لَهُمْ عُقْبَى الدَّارِ) (الرعد:22)\n«…ёмонликни яхшилик билан кайтарадиган зотлар – ана ўшалар учун охират диёри (жаннат) бордир» (Раъд:22).\nШу ўринда расулуллох саллоллоху алайхи ва салламдаги етук инсоний фазилатларга бир назар ташласак, ёмон бўлмасди. У зот энг азиз, энг мукаррам, энг улуг инсон бўлсаларда, бирон марта хам ўзлари учун бировдан касд олмаганлар. Оиша онамиз шундай дейдилар: «расулуллох саллоллоху алайхи ва саллам ўзлари учун хеч качон бировлардан касд (ўч) олмасдилар. Лекин, Аллохга бехурматлик килинганда – буйруклари бажарилмасдан, кайтарикларидан кайтилмай, харом ишларга кадам кўйилганда, Аллох учун каттик газабланиб, гунохкорнинг жазосини берардилар». Анас ибн Молик хикоя киладилар: «Расулуллох саллоллоху алайхи ва саллам билан йўлда кетаётиб эдим, у кишининг эгниларида кўпол жиякли нажроний тўн бор эди. Оркаларидан бир аъробий етиб келдида, тўнларидан шундай каттик тортдики, бунинг зарбидан тўннинг жияги пайгамбарнинг муборак бўйинларига ботиб кетиб, из колдирганини кўрдим. Сўнгра у одам бу хам етмагандек, «Эй Мухаммад, хузурингдаги Аллохнинг молидан менга хам ажрат!» – деди. Пайгамбар саллоллоху алайхи ва саллам унга бурилиб караб, кулдиларда, байтулмолдан унга мол ажратишга буйрук бердилар».\n – Хоким ривоят килган Сахихул-жомеъ 1885- хадисга каранг.


Тингланг ва сукут сақланг - Hidoyat.uz\nАсосий саҳифа Мақолалар Тингланг ва сукут сақланг\nЧоп этилди Aprel 25, 2019 Тингланг ва сукут сақлангda fikr bildirishni o'chirish\n“Қуръон ўқилганда уни тинглангиз ва сукут сақлангиз! Шояд (шунда) раҳм қилингайсиз!” (Аъроф сураси, 204-оят).\nУламолар ушбу оятдаги “уни тинглангиз ва сукут сақлангиз” буйруғи намоз ичи ва намоздан ташқарига баробар тегишлидир, дейишган. Хусусан, ҳанафий мазҳаби уламолари: “Имом намозда қироат қилганида иқтидо қилувчилар жим қулоқ осишлари керак”, дея алоҳида таъкидлашган. Ибн Жазий (раҳимаҳуллоҳ): “Мазкур оятга кўра Қуръонга қулоқ солувчи Аллоҳнинг раҳматига ниҳоятда яқин бўлади”, деган.\nИмом Нававий (раҳматуллоҳи алайҳ) айтади: “Кўпчилик уламолар овози ширали қироат соҳибидан тиловат қилиб беришини сўраб, уни тинглашар эди. Бу Пайғамбаримиз (алайҳиссалом)нинг суннатлари ҳамдир. Абдуллоҳ ибн Масъуд (розияллоҳу анҳу) айтади: «Расулуллоҳ (соллаллоҳу алайҳи ва саллам): “Менга қироат қилиб бергин”, дедилар. Мен: “Эй Расулуллоҳ, Қуръон сизга нозил қилинган бўлса, сизга мен қироат қилиб берайинми?” дедим. У зот: “Мен Қуръонни бошқадан эшитишни хуш кўраман”, дедилар. Мен Нисо сурасини ўқиб, “Ҳар бир умматдан (ўз пайғамбарини) гувоҳ сифатида келтирганимизда ва сизни (эй Муҳаммад!) уларга гувоҳ қилиб келтирганимизда, (уларнинг ҳоли) не кечур?!” (Нисо сураси, 41) оятига етганимда, “Етарли”, дедилар. Қарасам, икки кўзларидан ёш оқаётган экан».\nУшбу ҳадисдан Пайғамбаримиз (алайҳиссалом)нинг Қуръонни бошқадан эшитишни хуш кўришлари маълум бўлмоқда.\nПайғамбаримиз (алайҳиссалом) Қуръони карим қироатини ўрганиш ва моҳир қорилардан пухта ўзлаштириб олишга буюрганлар. Шу сабаб саҳобаларга: “Қуръонни тўрт кишидан олинг: Абдуллоҳ ибн Масъуд, Солим, Муъоз ва Убай ибн Каъбдан”, деганлар (Имом Термизий ривояти).\nТошкент ислом институти ўқитувчиси Фарҳод ЖЎРАЕВ тайёрлади.


110 та автомобиль рақами 2 миллиард сўмга сотилди\n29 май 2020, Тошкент вақти: 19:00\nЎзбекистон Республика товар хомашё биржаси матбуот хизматининг хабар қилишича, биржанинг www.avtoraqam.uzex.uz тизими ишга туширилган пайтдан бошлаб аукцион савдоларда қиймати 2,0 млрд сўмдан юқори 110 дан зиёд автотранспорт воситалари учун давлат рақами белгилари сотилган.\nАйтилишича, энг фаол харидорлар – Тошкент ва Тошкент вилояти автоҳаваскорларидир. Онлайн-аукционлар Қорақолпоғистон Республикаси, Жиззах, Бухоро, Самарқанд, Қашқадарё, Хоразм, Андижон ва Фарғона вилоятларида ўтказилган.\n“Ўтказилган онлайн савдоларнинг натижалари “олий тоифали” автомобиль рақамларга бўлган талаб юқори эканлигини намоён этди. Рақобатли савдолар давомида айрим лотлар бўйича бошланғич нархлар бир неча маротаба кўтарилиб, 70,0 млн сўмдан ошди”, дейилади хабарда.\n“Авторақамларни сотилишидан олинган маблағлар Ўзбекистон Республикаси Давлат бюджетига йўналтирилади”, дейилган Ўзбекистон Республика товар хомашё биржаси матбуот хизмати хабарида.


Устувор вазифалар белгилаб олинди - «Туронбанк» АТБ\n«Туронбанк» акциядорлик тижорат банки томонидан ходимларнинг ҳуқуқий онгини, маънавий-маърифий савиясини ошириш ва қайта тайёрлаш мақсадида турли мавзуларда ўқув семинарлари ташкил этилиб келинмоқда. Мазкур тадбирларда мамлакатимизни ижтимоий-иқтисодий ривожлантириш, банк-молия соҳасини янада ислоҳ қилишга доир Президентимизнинг фармон ва қарорлари ҳамда бошқа қонун ҳужжатларининг мазмун-моҳияти чуқур ўрганилмоқда.\nБанк томонидан ўтказилган навбатдаги ўқув семинари айни пайтда барча соҳа вакиллари учун муҳим бўлган, Ўзбекистон Республикаси Президенти Шавкат Мирзиёевнинг 2017 йил 22 декабрь куни Олий Мажлисга тақдим этган Мурожаатномасида кўтарилган муҳим масалаларга бағишланди. Унда «Туронбанк» АТБ раҳбарияти, кредит департаменти ходимлари ҳамда ҳудудий филиалларидаги кредит бўлимлари бошлиқлари иштирок этди.\nТадбирни «Туронбанк» АТБ Бошқаруви раисининг биринчи ўринбосари Шоҳрух Шоаҳмедов очиб берар экан, ўтган йилда амалга оширилган ишлар ва ютуқлар ҳақида қисқача тўхталиб, жорий йилда янада шижоат билан ишлаш кераклигига урғу бериб ўтди. Бу жараёнда Давлатимиз раҳбарининг Олий Мажлисга тақдим этган Мурожаатномаси муҳим дастуриламал бўлиши кераклигини таъкидлади. Шундан сўнг сўзни Ўзбекистон Республикасида хизмат кўрсатган журналист Қуддус Аъзамов олиб, Давлатимиз раҳбарининг Олий Мажлисга тақдим этган Мурожаатномасидаги муҳим масалаларга тўхталди. Бу ўринда банк ходимларининг масъулияти ва эътибор қаратиши лозим бўлган жиҳатларни қайд этиб ўтди.\nШунингдек, тадбирда Мурожаатномада мамлакатимизни ижтимоий-иқтисодий ривожлантиришнинг устувор йўналишлари, айниқса, банк-молия тизимига оид билдирилган фикр-мулоҳазалар ва берилган топшириқлар, тадбиркорликни ривожлантиришни қўллаб-қувватлаш ва янги иш ўринларини ташкил этишга кўмаклашиш борасида берилган вазифалар ҳақида ҳам тўхталиб ўтилди.\nСеминар давомида 2018 йил – Фаол тадбиркорлик, инновацион ғоялар ва технологияларни қўллаб-қувватлаш йили деб ном берилгани ҳам банк тизимига қатор муҳим вазифаларни амалга ошириш заруриятини қўймоқда. Шундан келиб чиққан ҳолда «Туронбанк» АТБ томонидан тадбиркорларни ҳар томонлама қўллаб-қувватлаш, хизмат кўрсатиш сифатини янада такомиллаштириш ва тизимга инновацияларни жорий этиш жорий йилги муҳим вазифалар сифатида белгилаб олинди.\nШунингдек, тадбирда «2018 йил учун Кредит сиёсати», «Кредит портфелининг сифатини оширишда банк филиаллари масъул ходимларининг вазифалари» мавзусида ҳамда хорижий кредит линияларини жалб қилишга қўйиладиган талаб, уларнинг ажратилиши-ишлатилиши ва улар билан боғлиқ масалалар юзасидан ҳам маърузалар тингланди.\nЖумладан, «Туронбанк» АТБнинг Кредитлаш департаменти директори ўринбосари Азизбек Матниязов ўз маърузасида, жорий йилда тадбиркорларни кенг жалб қилиш, уларга кредитлар ажратиш ҳамда хизмат кўрсатиш масалаларига алоҳида тўхталди. Шундан сўнг Кредитлаш департаменти бошқарма бошлиғи Сирож Сафаров ўз маърузасини ҳавола этиб, гаров мулклар ва кредитларни мониторинг қилишга қўйиладиган талаблар ҳақида батафсил сўз берди.\nСеминар сўнгида иштирокчилар ўзларини қизиқтирган саволларга батафсил жавоблар олдилар.\n– Бугунги семинардан ўзимиз учун жорий йилги вазифаларни белгилаб олиш баробарида бир олам таассуротга эга бўлдик, – дейди «Туронбанк» АТБнинг Фарғона филиали Кредитлаш ва иқтисодий таҳлил қилиш бўлими мутахассиси Иқбол Низомов. – Биринчи навбатда, Президентимизнинг Олий Мажлисга Мурожаатномасидаги муҳим вазифалар моҳиятини янада теран англаган бўлсак, маърузачиларнинг кейинги чиқишлари орқали эса фаолиятимиз учун дастуриламал вазифаларни белгилаб олдик.


Обидхон қори суиқасдига буйруқ берганларни қидириш тўхтатилди « Ўзбекистон Халқ Ҳаракати\nОбидхон қори суиқасдига буйруқ берганларни қидириш тўхтатилди\n05 January 2018 - 17:26\nБи-Би-Си радиосининг хабар беришича, Швецияда яшаётган ўзбекистонлик имом Обидхон қори Назаровни ўлдиришга буйруқ берган шахсларни қидириш вақтинча тўхтатилади. Бу ҳақида Швеция матбуоти хабар тарқатди.\n2012 йил февралида номаълум киши Швециянинг Стромсунд шаҳрида Обидхон қорига бир неча ўқ узиши ортидан яширинганди.\nОбидхон қори жарроҳлик амалиёти ортидан омон қолган, аммо узоқ вақт комада бўлган.\nSverigesradio хабар қилишича, швециялик прокурор Кристер Петерсон қотилга пул ўтказган Ўзбекистондаги шахс ўлганлиги ҳақидаги хабарни олиши ортидан қидирувни тўхтатган. Ўзбекистондаги Интерполнинг маълумотига кўра, бу шахс 2017 йил мартида вафот этган.\n“(Ўзбекистон ҳукуматининг) расмий версияси шуки, у ўлган, шундай экан, мен бу одамни топаман деб ўйламайман. Бошқа маълумотни олмагунимча, тергов вақтинча тўхтатилди. Ўзбекистондаги тизим бу суиқасд амалига алоқадор бўлганми ё йўқми деган савол жавобсиз қолмоқда”, – деб айтган Петерсон.\nШвецияда ўтказилган терговга биноан, қотиллик ҳаракатини Ўзбекистон ва Россия фуқаролигига эга бўлган Юрий Жуковский амалга оширган.\nУ сўнгра Россияда яширинишга муваффақ бўлган, аммо Россия уни сўнгра Швецияга топширганди.\n2015 йилда Жуковский 18 йиллик қамоқ жазосига ҳукм этилган. Аммо, 2016 йилда апелляцион суд жазони бир умрлик қамоқ жазосига ўзгартирган.\n2015 йил ноябрида Швеция прокуратураси Остерсунд судига берган айблов хулосасида суиқасд ортида Ўзбекистон ҳукумати турганини айтганди.\nСудда Жуковский буни рад этган ва уни “бир одамни” топиш ва видеога ёзиб олиш вазифаси билан Умидбек Аминов исмли киши йўллаганини билдирганди.


Пирло: “Ювентус” 20 дақиқадан кейин ўйнай бошлади” / CHAMPIONAT.asia\nПирло: “Ювентус” 20 дақиқадан кейин ўйнай бошлади”\n07 мар 09:00\nТеглар : Ювентус А Серия Андреа Пирло"Лацио"\n“Ювентус” бош мураббийи Андреа Пирлов А серия 26-тури доирасида “Лацио” (3:1) устидан қозонилган ғалаба ҳақида гапирди.\n“Биз ўйинни ёмон бошладик, орқа чизиққа ноқулай тўп узатилганидан кейин гол ўтказиб юбордик. Аммо таркибимизда бир қатор етакчи футболчилар йўқ бўлишига қарамай, жамоа тезда ўзига келиб олди ва кутилган ўйинни кўрсатиб берди.\nГолдан кейин ташаббусни ўз қўлимизга олишга уриндик, доимий тарзда ўйин темпини оширдик ва бу муҳим эди. Бу баҳс финалга тенг эканлигини билардик, айрим футболчилар ўзлари учун бироз бошқачароқ позицияда ҳаракат қилишларига қарамай, йигитлар ғалаба учун борини беришди.\nМуҳими уч очкони қўлга киритдик. Данило майдон марказида ўйнашга тайёр эди, Бернардески эса чап қанот ҳимоясида кўрсатган ўйини таҳсинга лойиқ. Барчасидан ҳам жамоанинг ғалабага бўлган ишончи менга кўпроқ ёқди. Шундай муҳим беллашувда жамоа мағлуб бўлиб туришига қарамай, йигитлар муросасизлик билан ғалаба учун ҳаракат қилишди. Бундай кайфиятнинг тўп тепишни жудаям қадрлайман.\nБугун биз ўйинни 20 дақиқадан кейин бошладик. Бир қатор футболчиларимиз энди сафга қайтгани, айримлар эса ўзлари учун бегона бўлган позицияда ҳаракатлангани бунга сабаб бўлди дейиш мумкин. Аммо битта таркиб билан бир неча йиллардан буён тўп тепаётан “Лацио”га қарши бундай ўйин кўрсатиш осон иш эмас”, деди Пирло.\n07 мар 09:39:22\nKieza super kulusevski tahta Demiral jangchi


19 июнь куни Ўзбекистонда қандай об-ҳаво кутилади? » Ўзбекистон янгиликлари – Zamin.uz\nҚорақалпоғистон Республикаси ва Хоразм вилоятида ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 19-24°, кундузи 33-38° бўлади.\nЯнгиликлар » Ўзбекистон » 19 июнь куни Ўзбекистонда қандай об-ҳаво кутилади?


Абдуллоҳ ибн Аббос -\nАбдуллоҳ ибн Аббос - исмлари Абдуллоҳ, оталари Аббос ибн Абдулмуттолиб, оналари Умму фазл Лубоба бинти Ҳорис. Ҳижратдан уч йил олдин Қурайш мушриклари Расулуллоҳ соллаллоҳу алайҳи васаллам ва мусулмонларни Макка тоғларида моддий ва маънавий қамалда ушлаб турган бир пайтда дунё¬га келдилар. Расулуллоҳ соллаллоҳу алайҳи васаллам: «Эй Роббим, Абдуллоҳ ибн Аббосга ҳикматни ўргатгин», деб дуо қилганлар. Ибн Аббос ҳам Расулуллоҳ соллаллоҳу алайҳи васалламнинг ўзларининг ҳақларига кўп дуо қилаётганларини кўргач, илм учун туғилганларини англадилар ва илм ўрганишга киришдилар. Ёш бўлишларига қарамай, кўп оят ва ҳадисларни ёд олдилар.\nУбайдуллоҳ ибн Абдуллоҳ айтадилар: «Ибн Аббос инсонлардан кўп хислатларда ўзиб кетди. Илм¬да у кишига етадигани йўқ эди. Фиқҳда доимо у кишининг фикрига суянилар эди. Ҳалимликда ва насабда ҳеч ким у зотга тенг кела олмас эди. Расулуллоҳ соллаллоҳу алайҳи васалламнинг ҳадисларини у кишидан яхши биладиган ёки халифаларнинг қозилик ишларини у кишидан кўра яхшироқ англайдиган киши топилмас эди».\nваллоҳу аълам 4095


Навоийда 4 қаватли савдо мажмуасида ёнғин чиқди » Muzlik.uz - O‘zbekiston yangiliklari\n16 январ куни соат 9:15 да Навоий шаҳридаги 4 қаватли савдо мажмуасида ёнғин чиқди. Ҳодисанинг фотосуратлари ва видеолари ижтимоий тармоқларда пайдо бўлди. Ўзбекистон Ички ишлар вазирлиги ҳузуридаги Тергов департаментининг хабар беришича, ёнғин натижасида 150 квадрат метр майдонда жойлашган 6 кийим-кечак дўкони бутунлай ёниб кетган, яна 14 дўконга катта зарар етган. Тан жароҳатлари олганлар ва вафот этганлар йўқ. Воқеа жойида тергов-тезкор гуруҳ ишламоқда. Ёнғин сабаблари аниқланмоқда.


Манба: АҚШ каттароқ урушнинг олдини олиш учун Украина билан разведка маълумотларини алмашишни чеклайди — Sof.uz\nМанба: АҚШ каттароқ урушнинг олдини олиш учун Украина билан разведка маълумотларини алмашишни чеклайди\n13.05 08:26 164 Жаҳон\nWashington Post: АҚШ каттароқ урушнинг олдини олиш учун Украина билан разведка маълумотларини алмашишни чеклайди\nВашингтон Украинага миллиардлаб долларлик қурол-яроғ жўнатмоқда ва бу етказиб беришларни оммавий равишда рўйхатга киритмоқда. Аммо АҚШ Украинанинг жанг майдонидаги муваффақиятига яна бир муҳим ҳисса қўшганини тасвирлашда анча эҳтиёткор: Россия ҳарбийлари ҳақидаги разведка маълумотлари борасида.\nАҚШ ва Украина расмийларининг анонимлик шарти билан нашрга айтишича, Россия қўшинларининг жойлашуви ва ҳаракати ҳақидаги маълумотлар реал вақт режимида Украинага келиб тушмоқда.\nВашингтон ва Москва ўртасидаги зиддиятнинг кучайишига йўл қўймаслик учун АҚШ маъмурияти разведка маълумотларини алмашиш бўйича йўриқнома ишлаб чиқди, унда АҚШ Украина билан бўлишиши мумкин бўлган маълумотлар турларига иккита кенг қамровли тақиқни белгилади.\nБиринчидан, Қўшма Штатлар Россия қўмондонлиги вакилларини ўлдиришга ёрдам берадиган батафсил маълумот бера олмайди. Бу туркумга, хусусан, Қуролли кучлар Бош штаб бошлиғи Валерий Герасимов ва мудофаа вазири Сергей Шойгу киради.\nИккинчидан, Украинага Украина чегараларидан ташқарида Россия нишонларига ҳужум қилишда ёрдам берадиган ҳар қандай маълумотларга тегишли, деди манбалар. Бу қоида қисман Қўшма Штатларнинг Украина Россия ҳудудида бошлаши мумкин бўлган ҳужумлар иштирокчиси бўлишининг олдини олишга қаратилган.\nБундан ташқари, Вашингтон Украинага расмийлар "мақсадли маълумот" деб атайдиган нарсаларни тақдим этишни тақиқловчи қоидага амал қилади. Масалан, расмийларга кўра, АҚШ Украина кучларига маълум бир россиялик генералнинг маълум бир жойда аниқланганини айтмайди, Украинага унга зарба беришда ёрдам бермайди.


29291 Ўқиш режими + -\nЎн олтинчи кун...\nАссалому алайкум! Бугун ўн олтинчи кун. Бугун сизларга рамазондан олдин бўлиб ўтган бир воқеани айтиб бераман.\nХуллас рамазондан озгина олдин, амакимнинг қизлари Фотима опамни тўйлари бўлиб ўтди. Амаким ошпаз чақириб бир дунё ош пиширтирдилар. Қозонни катталигини кўрим қўрқиб кетдим. Меҳмонлар келгач маҳалламиздаги масжиднинг имоми ҳам келдилар. Одамларга одоб ҳақида гапирдилар. Охирида Фотима опамни дуо қилдилар.\nҲаммаси ўшандан кейин бошланди. Мени ошпаз амакининг олдиларига олиб бориб қўйишди. Мен ҳам катталарга ўхшаб лаган кўтарар эканман. Лекин ошпаз амаки жуда шошиб, бақириб гапирар эканлар. Ошхонада одамлар жуда кўпайиб кетишди. Ҳамма бир-бирига бақирган, кимдир эса бошқа бир одам билан урушиб кетди. Мен эса қўрққанимча бир четда турардим. Шунда бир киши мени олдига чақирдида қўлимга катта лаган бериб кейинги одамга узатишимни айтдилар.\nЛаган бирам оғир экан. Қўлимдан тушиб кетай деди. Шунда мен ошпаз амакига қараб:\n- Амаки! Лаганлар жуда оғир экан. Камроқ сузинг,- дедим. Қаердан ҳам шундай дедим. Ошпаз амаки менга қараб бақириб бердилар. Ўша пайт ошхонага дадам кириб келдилар. Югуриб бориб:\n- Дадажон мени бу ердан олиб чиқиб кетинг. Қўрқиб кетябман, - дедим. Кейин дадам мени олиб чиқиб кетдилар. Илгари катталар ошга борамиз дейишса роса боргим келар эди. Энди эса умуман боргим келмайди.\nТўйдан кейин уйга келдик. Дадамга қараб:\n- Дада нима учун бунча кўп одам ош ейишга келади? - деб сўрадим.\n- Кўп чиликка ош бериб тўйни эълон қилинади. Шунда одамлар ёшларнинг оила қурганини билкб олишади. Лекин аслида ошни амакинг эмас, уларнинг қудаси бериши керак эди. Чунки тўйда зиёфат қилиб бериш куёвнинг зиммасида. Ҳозир бизда бу ишларни ҳамма ҳам тўғри тушунмай, кўп нарсани келиннинг зиммасига юклаб қўяди. Бу эса яхши эмас, - дедилар.\nМен ҳам ҳудди дадам айтганларидек тўйлар бўлишини хоҳлаяман. Чунки амаким Фотима опамни узатиш учун ҳаттоки машиналарини ҳам сотиб юбордилар. Ҳозир эса анча қийналиб қолдилар.\nЭҳҳ қани энди ҳамма ҳам дадамга ўхшаганида эди, бундай ишлар бўлмасмиди. Мен дуо қилиб сўрайманки ҳамма ҳам яхши тарафга ўзгариб, тўйларда ҳеч ким бир бирини қийнамаса. Балки амакимга ўхшаб қийналадиганлар кам бўлармиди.\n11:00 / 04.10.2019 1091\n23:03 / 02.02.2019 1243\n05:56 / 15.07.2017 4342


Испания: «Тахтлар ўйини» фильмининг олтинчи мавсуми олинган саҳналар бўйлаб саёҳат (фото)\n«Тахтлар ўйини» фильми ҳақида эшитмаган киши бўлмаса керак. Фильмнинг олтинчи мавсумидаги бир қанча саҳналари Испаниянинг биз яшаб турган Жирона шаҳрида тасвирга олинган.\nБугун Жиронанинг олтинчи мавсум саҳналари тасвирга туширилган қисмлари бўйлаб саёҳат қиламиз.\n1. Буюк Бейлор септаси – Жирона собори.\nФильмдаги Буюк Бейлор септаси (ибодатхона) – реал ҳаётда эса Жирона собори уйимиздан атиги 1,4 км узоқликда жойлашган. Жирона собори қурилиши 11-асрда бошланган ва 18-асрда тўлиқ якунланган.\nМазкур собор дунёдаги готика услубида қурилган энг кенг нефга (тўртбурчак шаклдаги ички хона) эга – эни 22 метр. Собор эски шаҳар марказида жойлашгани сабабли унинг атрофида ҳам турли қадимий иншоотларни кўриш мумкин.\nЖирона собори, олд томондан кўриниши\n«Тахтлар ўйини»нинг 6-мавсумида қиролича Маргерининг бадномлик юришининг олдини олиш учун Жейми Тирелл аскарлари билан етиб келади. Шу саҳнада соборнинг олд томони Буюк Бейлор септаси сифатида тасвирга олинган.\nБадномлик юришининг олдини олиш учун Тирелл аскарлари билан Буюк Бейлор септасига етиб келган Жейми, «Тахтлар ўйини», олтинчи мавсум. Фильмда соборнинг олд томони компьютер графикаси ёрдамида ўзгартирилган.\nЮқорида тилга олинган саҳна суратга олинган жой – Жирона собори кўриниши\nЖирона собори, ён томондаги кириш эшиги\nСоборнинг орқа тарафдан кўриниши\nСобор ҳовлиси ва унинг атрофидаги бинолар\n2. Браавос кўчалари – Бисбе Хосе Картана кўчаси.\nОлтинчи мавсумнинг биринчи эпизодида Аря Старкнинг тиланчилик қилиб, Браавос кўчаларида дайдиб юрганини кўриш мумкин. Шу саҳналарнинг бири собор яқинидаги Бисбе Хосе Картана кўчасида олинган.\nАря Старк тиланчилик қилмоқда, «Тахтлар ўйини», олтинчи мавсум, биринчи эпизод\nЮқорида тилга олинган саҳна суратга олинган жой – Бисбе Хосе Картана кўчаси\nБраавос кўчаларида тиланчилик қилаётган Аря, бошқа бир саҳна, «Тахтлар ўйини», олтинчи мавсум, биринчи эпизод\n3. Браавосдаги бозорлар.\nОлтинчи мавсумда кўзга ташланадиган бозорлар ҳам Жиронанинг эски шаҳар қисмидаги кўчаларда олинган.\nБраавос порти бозори, «Тахтлар ўйини», олтинчи мавсум\nЮқорида тилга олинган саҳна суратга олинган жой – араб ҳаммомлари қаршисидаги кўча\nБраавосдаги бошқа бир бозор, Аря душманлардан қочаётган саҳна, «Тахтлар ўйини», олтинчи мавсум\nЮқорида тилга олинган саҳна суратга олинган жой – Авлиё Марти Сакоста черкови зиналари\n4. Араб ҳаммомлари\nЖиронанинг эски шаҳар қисмида 12-асрда қурилган араб ҳаммомлари номи билан машҳур ҳаммомлар мавжуд. Гарчи бу ҳаммомларни араблар қурмаган бўлса-да, улар араб ҳаммомларига тақлид қилган ҳолда қурилгани учун шу ном билан аталади.\nАраб ҳаммомлари, Аря душманлардан беркинмоқда, «Тахтлар ўйини», олтинчи мавсум\nАраб ҳаммомлари жойлашган бинога кириш эшиги, ҳаммомлар ёпиқ бўлгани сабабли ичкарига кириб бўлмади\nUzbek.Lifeнинг Испаниядаги колумнисти\nЭйфел кўпригидаги гул безаклари – анъанавий фестивалдан репортаж\nИспаниялик юқори мансабдор шахсларга ўқлар ва пичоқлар солинган конвертлар жўнатилди\n11:02 / 22.04.2021


16:03 / 03.03.2017\nРоссия бош вазири Дмитрий Медведев «энг обрўли мавзеларда уй-жойлар, яхталар, квартиралар, Россия ҳамда хорижда агромажмуалар ҳамда винозаводлар»га эгалик қилади. Бу ҳақда сиёсатчи Алексей Навальный ўз блогида маълум қилган.\nУнинг коррупцияга қарши кураш фонди маълум қилишича, «бу мулкларнинг барчаси давлат банклари кредитлари ҳамда олигархлардан олинган поралар эвазига пайдо бўлган». Сиёсатчи Медведев ва унинг ишончидаги кишилар нотижорий фондлар асосида «улкан жиноий тизим барпо этишгани» ҳақида ёзган.\n«Активларнинг ҳақиқий эгасини аниқлашнинг деярли имкони йўқ, чунки хайрия фондлари ҳеч кимга тегишли эмас. Медведевнинг мулкларини унинг дўстлари, курсдошлари ва ишонган кишилари бошқаради», дейилган текширувда.\nБундан олдинроқ ККФ (Коррупцияга қарши кураш фонди) 2 март куни Плесецкда «Медведевнинг дачаси» борлиги, бу жой «Дар» ва «Градислава» фондлари номидалиги ҳақида маълум қилди. «Градислава» фонди таъсисчиси Леонид Рубцов «Грин Ярд» фирмасини ҳам бошқаради. Бу компания Медведевнинг курсдошлари Илья Елисеев ва Алексей Четвертков томонидан бошқариладиган «Соцгоспроект» фонди томонидан қўллаб-қувватланади.\n«Соцгоспроект» фонди Рублёвкада «ҳашаматли қўрғон»га эга бўлиб, унинг майдони 3,7 минг кв м. ККФ уни 5 миллиард рублга баҳолаган. Ушбу мулк миллиардер Алишер Усмонов томонидан фондга совға қилингани аниқланган.\nКурск вилояти ҳудудидаги Мансурово қишлоғида бош вазирга тегишли яна бир данғиллама ҳовли аниқланган (бу ерда Медведевнинг амакиси истиқомат қилади). Унинг майдони 240 минг кв м: бу ерда иккита вертолёт қўниш майдони, улкан сув ҳавзаси ҳамда теннис корти мавжуд. Шу қишлоқда «Мансурово» агромажмуаси бор ва у ҳукумат раисининг амакиваччаси номига расмийлаштирилган.\nНавальныйнинг сўзларига кўра, Медведев Анапада (Россия жанубидаги шаҳар) узум плантацияси ва «Псехако»да 7 миллиард рублга баҳоланган қароргоҳга эгалик қилади. Рублёвкада 20 гектар майдондаги яна бир данғиллама ҳовли ҳам унга тегишли. Шунингдек, вазирнинг Краснодар ўлкасида ер майдонлари, Санкт-Петербургда қадимий қўрғони, Тосканада узум даласи, 2та ҳашаматли яхтаси бор.\nНавальныйнинг фонди ўтказган тергов хулосасида айтилишича, Медведевга алоқадор фондлар ҳар йили хайрия ва кредит кўринишида 70 миллиард рубль олади.\nМедведев Алишер Усмонов Навальный


Озарбайжон vs Aрманистон. Ҳарбий жиҳатдан ким кучли? Урушда кимнинг ғолиб бўлиш имконияти юқори? » Sangzor.uz - Инновацион ахборот портали\nSangzor.uz » Дунё » Озарбайжон vs Aрманистон. Ҳарбий жиҳатдан ким кучли? Урушда кимнинг ғолиб бўлиш имконияти юқори?\n10 октябрь куни соат 12:00 дан Тоғли Қорабоғ ҳудудида ўт очиш тўхтатилиши лозим эди. Озарбойжон ҳамда Арманистон ташқи ишлар вазирлари Москвада ўтказган музокаралар якунида ана шундай битим имзоланган эди. Аммо ҳар икки томон ҳозирданоқ бир-бирини келишувни бузишда айбламоқда. Таҳлилчилар оташкесим тартиби муваққат ва мўрт экани, ҳарбий тўқнашувлар яна кучайишидан хавотир билдирмоқда.\nЧорак асрлик танаффусдан кейин Озарбойжон ҳамда Арманистон ўртасида 27 сентябрь куни авж олган урушни кимдир айрича ҳадик, кимдир шунчаки қизиқиш ила кузатмоқда. Ҳарбий зиддият икки мамлакатнинг мудофаа салоҳиятини синовдан ўтказаётгани ҳам айни ҳақиқат. Хўш, ҳарбий жиҳатдан қай бир мамлакат кучли? Урушда кимнинг қўли баланд келиш эҳтимоли юқори? Очиқ манбалар асосида икки мамлакат мудофаа салоҳиятини муқояса этиб кўрамиз.\nGlobal Firepower таҳлил маркази тузган дунёнинг кучли армиялари рейтингида Озарбойжон 64-, Арманистон эса 111-ўринда қайд этилган. Рейтингни тузишда 55 хил кўрсаткич, жумладан, аскарлар, танк, самолёт, кема ва бошқа ҳарбий техникалар сони, мудофаа соҳасига ажратилаётган маблағ миқдори ҳисобга олинган.\nGlobal Firepower марказига кўра, Озарбойжоннинг йиллик ҳарбий бюджети 2,8 миллиард долларни ташкил этади. Мамлакатнинг умумий ҳарбий хизматчилари сони – 426 минг нафар (бундан 126 минги – фаол шахсий таркиб). Бу ўринда Озарбойжон аҳолиси 10 млн, Арманистон нуфуси эса 3 млн эканини қайд этиш жоиз.\nОзарбойжон ҳарбий-ҳаво кучлари 147 та техникадан таркиб топган. Танклар 570, ҳарбий-денгиз техникаси 31 тани ташкил этади.\nGlobal Firepower маркази кузатувларига кўра, Арманистоннинг йиллик ҳарбий бюджети 1,3 миллиард долларга етади. Умумий ҳарбий хизматчилар сони 245 минг киши (бундан 45 минг нафари фаол шахсий таркиб). Мамлакат ҳарбий-ҳаво кучлари 64 техникани тасарруф этади. Танклар сони – 110 дона. Ҳарбий-денгиз техникаси мавжуд эмас.\nBBC ҳисоб-китобига кўра, 2016 йилда Озарбойжон 314 тадан 750 тагача танк, 1100 тадан 1500 тагача бронемашина, 240 тадан 469 тагача оғир артиллерия тизимига эга бўлган. Арманистон эса 100 тадан 166 тагача танк, 140 тадан 636 тагача бронемашина, 150 тадан 240 тагача оғир артиллерия тизимига истифода қилган.\nИзоҳ ўрнида айтиш жоиз: турли таҳлил марказлари тақдим этаётган рақамларда тавофут бўлиши табиий. Зеро, мамлакатларнинг мудофаа салоҳиятига доир аксар маълумотлар давлат сири сифатида қўриқланади.\nМарказий разведка бошқармаси Озарбойжон 2014 йилда ҳарбий соҳа учун ЯИМнинг 5,1 фоизи, Арманистон эса 4,29 фоизи миқдорида маблағ сарфлаганини маълум қилган.\nАрманистон ҳам қўшни мамлакатда ортда қолмаслик учун мудофаа соҳасига кўпроқ маблағ ажратаётгани айтилади. Стокҳольм тинчлик муаммоларини тадқиқ этиш халқаро институтига (SIPRI) кўра, расмий Ереван 2014-2019 йилларда ҳарбий импортни 3,5 баробарга оширган.\nОзарбойжон ҳарбий техникани асосан Россия, Украина, Исроил, Туркия, Беларусь каби мамлакатлардан сотиб олади. БМТ рўйхатига кўра, расмий Боку 2006-2011 йилларда Украинадан 27 тагача МиГ-29 қирувчи самолёти, Беларусдан 11 тагача Су-25 учоғини харид қилган.\nАйни шу рўйхатга кўра, Озарбойжон 2016 йилда Украина, Беларусь ҳамда Россиядан 482 та танк сотиб олган.\nАрманистон эса ҳарбий техникани асосан Россия, қисман Украина, Словакиядан харид қилган. БМТ рўйхатида расмий Ереван 2004 йилда Словакиядан 10 дона Су-25 учоғини харид қилгани қайд этилган.\nУруш ва жанговар ҳаракатлар қурол ишлаб чиқарувчи мамлакатлар ғазнасига улкан даромад келтириши маълум. Низолашаётган ҳар икки мамлакатга қурол сотаётган асосий экспортёр бу – Россиядир.\nРасмий маълумотларга кўра, Озарбойжон сўнгги йилларда Россиядан 5 миллиард доллар миқдорида қурол-аслаҳа сотиб олган. Аммо 2016 йилдан расмий Боку Россиядан қурол харидини кескин қисқартирди ва Исроилдан ҳарбий аслаҳа, хусусан, ракетага қарши мажмуа ҳамда учувчисиз парвоз қилувчи техника сотиб ола бошлади. Таҳлилчиларга кўра, айни пайтда Тоғли Қорабоғда давом этаётган ҳарбий зиддиятда Озарбойжон учувчисиз парвоз қилувчи техника воситасида ҳам устунликка эришмоқда. Арманистон раҳбарияти норозилик белгиси сифатида Исроилдаги элчисини Ереванга чақириб олгани ҳам шуни тасдиқлайди.\nАрманистон Россиядан КХШТ аъзоси сифатида, таъбир жоиз бўлса, имтиёзли тартибда, арзонлаштирилган нархда қурол-аслаҳа олиш имконига эга. Қолаверса, Арманистонда Россия ҳарбий базаси мавжуд. Ереванни стратегик ҳамкор деб билган расмий Москва қурол олди-сотдиси бўйича кредитлар ҳам тақдим этади. Масалан, Арманистон Россиядан “Искандер-Э” ракема мажмуаси ҳамда Су-30СМ қирувчиларини сотиб олган.\nGazeta.ru таҳлилига кўра, икки мамлакатнинг бомбардимон ҳамда штурм қилувчи учоқлари нисбати қуйидагича: Озарбойжонда 2 та Су-24, 16 та Су-25, 3 та Су-25УБ ва Италиянинг 10 та Aermacchi M-346 учоғи мавжуд; Арманистон эса 12 та Су-25 ва 2 та Су-25УБК учоғини истифода этади.\nҲарбий вертолётлар сони бўйича ҳам Озарбойжон олдинда: 26 га 17. Ҳарбий-транспорт самолётлари борасида эса фарқ деярли йўқ: Озарбойжон битта Ан 12 ва учта Як-40 самолётини, Арманистон эса учта Ил-76 самолётини тасарруф этади.\nФранция ҳам Кавказ қурол бозорига киришга уринган, инчунин, Озарбойжонга 2015-2016 йилларда қарийб 150 миллион евролик қурол сотган. Аммо Тоғли Қорабоғда зиддият кучайган бир пайтда жамоатчилик босими сабаб қурол олти-сотдиси савол остида қолмоқда.\n“Аl-Monitor” нашрига кўра, айни пайтда устунлик Озарбойжон томонда. Ушбу мамлакат қуролли кучлари ҳужум ва илгарилама ҳаракат позициясида турибди. Аммо мураккаб жуғрофий жойлашув ва яқинлашиб келаётган қиш қаҳратони устунликни Арманистон томонига ўтишига олиб келиши мумкин.\nЭслатиб ўтамиз, Қорабоғдаги зиддият 1988 йил феврль ойида Тоғли Қорабоғ мухтор вилояти Озарбойжон таркибидан чиқишини эълон қилгач бошланган. 1992-1994 йилларда давом этган уруш давомида Тоғли Қорабоғ ва унга туташ 7 туман арман кучлари томонидан эгалланган, ҳудудда “Тоғли Қорабоғ республикаси” тузилгани эълон қилинган. Аммо ушбу тузилмани бирор давлат тан олмаган. Расмий Ереван ҳам “Тоғли Қорабоғ республикаси”ни расман тан олмаган, аммо республиканинг бюджети ва армияси Арманистон билан чамбарчас боғлиқ экани айтилади.\nФранциянинг “L’Obs” журналига кўра, Тоғли Қорабоғ зиддиятининг тамал тоши бир аср аввал Иосиф Сталин томонидан қўйилган. Қайд этилишича, фитна уруғини қадаган шўро доҳийси ҳам озар, ҳам арманларни қопқонга туширишни кўзлаган. Ушбу можародан ҳозир ҳам ричаг сифатида фойдаланилмоқда...\nОзарбойжон босиб олинган ҳудудларини қайтариб олиш учун чорак асрдан бери курашиб келади. Халқаро ҳуқуқ меъёрларига кўра ҳам ҳудуд Озарбойжон юрисдикциясида, аммо амалда назорат расмий Ереванда.\nЖанубий Кавказ бўйича эксперт Жошуа Кучерга кўра, тинч музокаралар йўли билан, дипломатик келишув воситасида ўз ҳудудини қайтариб олишга кўзи етмай қолган Озарбойжон раҳбарияти урушга киришди.


Биз ҳам зарбдор 40 кунликка қўшиламиз....\nБиз ҳам зарбдор 40 кунликка қўшиламиз.\nЎз касбининг фидойиси ва устаси бўлган асл деҳқонлар юрти эканимиз билан ҳар қанча фаҳрлансак, Сизларга ҳар қанча таҳсин ва тасаннолар айтсак арзийди.\nМуҳтарам юртбошимиз 2019 йил 16 июл куни Сирдарё вилоятидаги ташрифлари чоғида пахта далаларида бўлиб, ғўза ривожи билан яқиндан танишган ҳолда, фермерларга берган маслаҳатлари биз – Тошкент вилояти Пскент туманидаги “Хожиев Довутбек” фермер хўжалиги ишчи, ходимларини хам рухлантирди.\nМен раҳбарлик қилаётган фермер хўжалигида 145 гектарга пахта экканмиз. Жамоамизда доимий 50 киши ва мавсумий 100 киши ишлайди.\nПрезидентимиз ташрифларидан рухланган Сирдарёлик пахтачилик фермер хўжаликлари ҳамда кластер ишчи ва ходимлари мамлакатимизнинг миришкор ва фермер ва деҳқонларига қарата мурожаатнома қабул қилганлиги, бизнинг жамоамиз ишчи ходимларини ҳам рухлантириб юборди. Хўжалигимизда мавжуд 145 гектар ер майдонига пахта экканмиз. Бугунги долзарб кунларда ғўза парваришига бераётгани эьтиборимизни янада сифатли этиб ташкил этишга бел боғладик.\nДалада ғўза парваришини тўғри ташкил этиш, ғўза парваришидаги агротехника омилларини ўз вақтида бажариш, мутахассислар билан мўл ҳосил олиш йўлларини яна бир бор маслаҳатлашиб олдик.\nБизнинг фермер хўжалигимиз учун ҳам бу йилги мавсум пахтачиликда мўл ҳосил етиштириш учун қулай келди. Боз устига давлатимиз томонидан барча шароитлар яратиб берилаётган кучимизга куч, ғайратимизга ғайрат қўшмоқда.\nҚолаверса пахтанинг харид нархи оширилгани, туманимиз масъуллари томонидан минерал ўғитларни, ёқилғи-мойлаш махсулотларини ўз вақтида етказиб берилиши хам биз учун мухим аҳамият касб этмоқда.\nКўп йиллик тажрибамга таянган ҳолда, қуйидагиларни ўртоқлашмоқчиман – “Июл-август ойлари ғўза айни ривожланадиган, деҳқончасига айтганда, ғўза кечаю-кундуз кучга кирадиган, ҳосил тўплайдиган энг долзарб палла, бу даврда ўз вақтида агротехника сифатли амалга оширилиши жуда зарурлигини яхши билишимиз керак”.\nБизнинг жамоамиз ҳам ғўза парвариши ва юқори ҳосил олиш учун Сирдарёлик ҳамкасбларимиз ташаббусига қўшилган ҳолда, зарбдор 40 кунлик эълон қиламиз ва ҳосилдорликни 35-40 центнердан оширишни ўз олдимизга мақсад қилиб қўйганмиз.\nПскент тумани, “Хожиев Довутбек” фермер хўжалиги раҳбари\nТашрифлар бугун : 505


10:00 / 23.10.2019\nЮнусобод тумани ҳокимининг қурилиш ишлари бўйича ўринбосари Э.З. қўлга олинди. Бу ҳақда Kun.uz’га Ўзбекистон Республикаси Бош прокуратураси жамоатчилик билан алоқалар ва ҳуқуқий ахборот бўлими бошлиғи Ҳаёт Шамсутдинов хабар берди.\nҚайд этилишича, ҳуқуқни муҳофаза қилувчи органлари ходимлари томонидан ўтказилган тезкор тадбирда Юнусобод тумани ҳокимининг қурилиш ишлари бўйича ўринбосари Э.З. фуқаро Р.М.дан ўзбошимчалик билан қурилган иморатга эгалик ҳуқуқини эътироф этиш бўйича туман ҳокимининг қарорини чиқариб бериш эвазига 5.000 АҚШ долларини пора тариқасида олган вақтда ашёвий далиллар билан ушланган.\nМаълумот учун: Э. З. шу йилнинг бошида Юнусобод туман ҳокимининг архитектура, капитал қурилиш ва коммуникацияларни ривожлантириш бўйича ўринбосари лавозимига тайинланган.\nЭслатиб ўтамиз, 2018 йилнинг сентябрь ойида Тошкент шаҳри Юнусобод туманининг собиқ ҳокими Бахтиёр Абдусаматов инвесторга жой тақдим этиш мақсадида 400 минг АҚШ доллари миқдоридаги пулни пора тариқасида олишда гумонланиб қўлга олинганди.\n18:51 / 25.02.2020\nЮнусобод метроси қурилишида ҳалок бўлган йигитлар: яқинлари уларнинг ушалмай қолган орзулари ҳақида\n09:07 / 10.02.2020


Давлат Думаси раиси: АҚШ Қирғизистон ва Қозоғистондан сайлов ўтказишни ўрганса бўлади - 0\nРоссия Давлат Думаси Спикери Вячеслав Володин АҚШ Қирғизистон ва Қозоғистондан очиқ ва рақобатбардош сайловлар ўтказишни ўрганиши мумкинлигини айтди. Бу ҳақда РИА Новости хабар бермоқда.\nВолодин Давлат Думаси депутатлари КХШТ ва МДҲ Парламент Ассамблеяси доирасида январь ойида Қирғизистон ва Қозоғистонда бўлиб ўтган сайловларни кузатганлигини эслатган.\n«Натижада, сайлов миллий қонунчилик асосида ўтказилди. Рақобат кучли ва адолатли ўтди. Қўшма Штатлар бу борада улардан сабоқ олиши мумкин, чунки эски Америка тизимида кўп нарсалар ёпиқ ва халқаро кузатувчилар йўқ», – деди Володин.\nУнинг таъкидлашича, ҳозирги пайтда КХШТ ва МДҲга аъзо бўлган собиқ Совет Иттифоқи мамлакатларида сайлов стандартлари жуда юқори.\nЭслатиб ўтамиз, 10-январь куни Қирғизистонда муддатидан олдин президент сайловлари ва бошқарув шаклини танлаш бўйича референдум бўлиб ўтди. Дастлабки натижаларга кўра, номзод Садир Жапаров 79,25 фоиз билан пешқадамлик қилмоқда.\nЖалолобод вилоятида зилзила қайд этилди


Сентябрь ойидан Тошкентда "МГИМО" филиали иш бошлайди\n15:11 / 11.02.2019 10197\nТашқи ишлар вазирлигида Ўзбекистон Республикаси Президенти маслаҳатчиси, Жаҳон иқтисодиёти ва дипломатия университети ректори Абдужаббор Абдувоҳидовнинг мамлакатимизга Москва давлат халқаро муносабатлар институти делегациясига бошчилик қилиб келган мазкур олий таълим муассасасининг проректори Артём Малгин билан учрашуви бўлиб ўтди.\nУчрашувда баҳорда Тошкент шаҳрида "МГИМО" битирувчиларининг V Халқаро форумини ўтказиш ва институт филиалини очиш билан боғлиқ амалий жиҳатлар муҳокама қилинди.\n«Биргаликда келажак сари» номли "МГИМО" битирувчиларининг Биринчи Умумжаҳон форуми 2013 йилда Боку шаҳрида ўтказилиб, унда мазкур таълим муассасасининг 25 давлатдан келган 400 га яқин битирувчиси иштирок этган. Умуман, "МГИМО" битирувчилари ассоциацияси контакт базаси 50 минг исмдан ташкил топган.\nТошкент шаҳрида "МГИМО" филиали фаолиятини йўлга қўйиш бўйича аввал эришилган келишувларни амалга оширишнинг бориши, жумладан бинони таъмирлаш ва ўқув анжомлари билан таъминлаш билан боғлиқ масалалар юзасидан фикр алмашилди.\n"МГИМО"нинг Тошкент филиали жорий йилнинг сентябрь ойидан бакалавриат ва магистратура йўналишлари бўйича тўлақонли фаолият кўрсата бошлаши режалаштирилмоқда.\nТошкентнинг айрим ҳудудларида яна ичимлик суви вақтинча ўчади - рўйхатда юқумли касалликлар клиник шифохонаси ҳам бор\nВидео: Туркиялик меҳмонни Ўзбекистондаги масжидда нима лол қолдирди?\nТошкентда Kyung-in халқаро университети филиали очилади